Tetap syarat belian barang kawalan, KPDN tidak kompromi

GOPENG, 3 September- Kementerian Perdagangan Dalam Negeri dan Kos Sara Hidup (KPDN) tidak akan berkompromi dengan pihak yang menetapkan pembelian bersyarat ke atas barang kawalan seperti gula dan minyak masak paket.Timbalan Menterinya, Fuziah Salleh berkata, tindakan tegas akan diambil terutama kepada mereka yang melakukan kesalahan berulang.Sejak awal tahun, sebanyak 71 aduan telah diterima berkaitan pembelian bersyarat di seluruh negara dengan 17 kes telah diambil tindakan."Saya menyarankan semua yang menjadi mangsa, sama ada peruncit, pemborong harus ke depan kerana kita tidak ada toleransi berkenaan perkara ini."Sekiranya ia datang daripada peringkat tinggi, kita risau peruncit yang ditangkap sebab aduan dibuat oleh pengguna. Jadi saya sarankan kalau ada bukti sila tampil," katanya selepas merasmikan Program Jualan Rahmah Bergerak peringkat negeri di Dewan Bandaran Gopeng.Mana-mana individu atau syarikat yang melakukan kesalahan di bawah Akta Kawalan Bekalan 1961 boleh dikenakan denda antara RM1 juta hingga RM5 juta atau hukuman penjara atau kedua-dua sekali.Dalam perkembangan lain satu pasukan khas KPDN digerakkan bagi menyiasat masalah kekurangan minyak masak bersubsidi di pasaran.Fuziah Salleh berkata, aduan berhubung perkara tersebut diterima daripada pengguna.Pada masa ini kerajaan menyediakan "60,000 METRIK TAN bersamaan 60 juta paket sebulan. Kita sebenarnya kita ada sistem untuk trace daripada repacker kepada pemborong dan kepada peruncit."Namun kita faham ada yang membeli, atau ada yang tiris di mana mana kita ada pasukan khas untuk menyiasat perkara ini sekiranya berlaku ketirisan, sebab itu subsidi diberikan kepada rakyat," katanya ketika mengulas masalah pengguna di Negeri Sembilan dan Melaka yang sukar mendapatkan minyak masak paket di premis perniagaan.Fuziah turut memaklumkan KPDN sedang dalam proses mengemaskini data terperinci bagi pemberian minyak masak secara bersasar kepada golongan yang ditetapkan yang dijangka akan dilaksanakan tahun hadapan.


PM ucap tahniah kepada Presiden Tharman Shanmugaratnam

KUALA LUMPUR, 3 September- Perdana Menteri, Datuk Seri Anwar Ibrahim menzahirkan ucapan tahniah kepada Mantan Menteri Kanan Singapura, Tharman Shanmugaratnam sempena kemenangan beliau dalam pilihan raya Presiden Republik Singapura pada Jumaat.Dalam kenyataan yang dibuat menerusi laman Facebook rasmi, Perdana Menteri mendoakan agar hubungan dua hala serta jalinan kerjasama Malaysia-Singapura terus utuh dalam semangat kekeluargaan.Jelasnya, hubungan kukuh Malaysia-Singapura juga akan mampu membawa manfaat kepada rakyat kedua-dua negara.Perdana Menteri juga menyatakan harapan beliau terhadap Tharman yang bakal mengemudi Singapura agar terus makmur dan sejahtera.Kenyataan tersebut diakhiri dengan ucapan selamat maju jaya kepada Presiden baharu Republik Singapura yang kesembilan itu.Dalam pilihan raya yang berlangsung 1 September lalu, Tharman berjaya meraih 70.4 peratus undi menewaskan dua pencabar lain bagi menjawat kedudukan itu untuk penggal selama enam tahun.


KPKM jumpa BERNAS bincang bekalan beras negara

AYER KEROH, 3 September- Kementerian Pertanian dan Keterjaminan Makanan (KPKM) akan mengadakan perjumpaan bersama Padi Beras Nasional (BERNAS) serta pengusaha sawah Khamis ini berbincang mengenai bekalan beras negara.Menterinya Datuk Seri Mohamad Sabu berkata, Ogos lalu pihak kementerian mengadakan pertemuan dengan pengilang beras di Kedah bagi memaklumkan dasar berkaitan bekalan beras tempatan susulan penyelarasan harga jualan beras putih import.Menurut Mohamad Sabu, Lembaga Pemasaran Pertanian Persekutuan (FAMA) sekali lagi diberi peranan untuk menggalas tanggungjawab mengendalikan isu tersebut. Kerajaan memerlukan pembabitan semua pihak untuk menyalurkan idea bagi menjamin bekalan beras dalam negara tidak terjejas berikutan kenaikan harga jualan beras putih import."Kita minta pengeluar, pengilang dan pihak FAMA untuk membantu bagi menangani kekurangan beras tempatan selain meningkatkan penguatkuasaan supaya beras tempatan tidak dilabelkan sebagai beras import."Ia bagi mengelakkan ada pihak mengaut keuntungan segera. Pihak penguatkuasa akan bertindak dengan lebih kerap dan tindakan keras akan dikenakan dalam hal ini," katanya kepada pemberita selepas Majlis Perasmian Karnival Jualan Mega Agro Madani Peringkat Kebangsaan 2023 di Dataran Sejarah di sini.Sebelum ini media melaporkan Padiberas Nasional Bhd (BERNAS) telah menyelaraskan harga jualan beras putih import seluruh negara daripada RM2,350 satu tan kepada RM3,200 satu tan berkuatkuasa 1 September.


Kehadiran gajah liar, penduduk FELDA Perasu hidup dalam ketakutan

GUA MUSANG, 3 September- Lebih 200 keluarga di FELDA Perasu, Gua Musang, Kelantan hidup dalam ketakutan sejak Khamis lalu susulan kehadiran gajah liar di perumahan mereka.Haiwan itu juga dilapor turut merosakkan hasil tanaman penduduk sekali gus menyebabkan mereka takut untuk masuk ke kebun.Menurut penduduk FELDA Perasu, Sukri Solanuddin dan Azura Mat Hassan, mereka melihat sendiri kehadiran seekor gajah jantan di kawasan masing-masing.Gajah jantan itu merosakkan tanaman pokok pisang dan kelapa miliknya dan memaklumkan perkara itu kepada isteri dan empat lagi anak mereka."Kita dengar bunyi dia pijak zink. Kita ingat lembu. Kita keluar ambil batu, nak halau. Sekali tengok, bukan lembu tapi gajah. Saya lari ke atas rumah dan beri tahu isteri. Dengar bunyi itu semakin dekat, saya bergegas dengan keluarga untuk keluar dari rumah," kata Sukri kepada pemberita.

"Isu gajah liar ini, saya mohon pihak PERHILITAN bertanggungjawab untuk halau atau bawa keluar gajah ini. Haiwan ini telah memberi ancaman kepada penduduk, kita nak keluar bekerja pun dah takut-takut," kata Azura kepada pemberita.Sementara itu, Pengarah Jabatan Perlindungan Hidupan Liar dan Taman Negara (PERHILITAN) Kelantan, Mohamad Hafid Rohani berkata pihaknya akan melakukan siasatan di kawasan kejadian susulan laporan yang dibuat oleh penduduk kampung.


Misteri ikan mati, kerajaan P.Pinang negeri bakal salur bantuan

TELUK BAHANG, 3 September- Kerajaan negeri Pulau Pinang akan menyalurkan bantuan kepada pengusaha ikan sangkar dan nelayan di Teluk Bahang, susulan misteri kematian ribuan ikan di kawasan berkenaan.Exco Agroteknologi dan Keterjaminan Makanan dan Pembangunan Koperasi, Fahmi Zainol berkata hampir 12 tan ikan pelbagai jenis seperti kerapu dan jenahak terdampar di sekitar pantai Monkey Beach.Jabatan Perikanan bagaimanapun menjelaskan bahawa ia berkemungkinan daripada faktor alam semula jadi."Kita sudah bawa perkara ini ke peringkat negeri. Kita akan tentukan berapa jumlah yang boleh kita salurkan kepada pengusaha ikan sangkar dan para nelayan," kata Fahmi kepada pemberita selepas menghadiri Program Jualan Agro Madani @ Pantai Jerejak di Tapak Pasar Malam Mahsuri, Bayan Baru.

Kejadian itu merupakan pertama kali berlaku di perairan Teluk Bahang dan golongan nelayan akui agak sedikit terkesan susulan ia membabitkan lokasi mereka mencari rezeki.Kerugian yang dialami para nelayan dianggarkan sekitar RM200,000 hingga RM300,000 dalam tempoh lima hari.


Aspek pendidikan, corak masa depan dan kerjaya anak muda

KUALA LUMPUR, 3 September- Anak muda perlu mengutamakan pendidikan bagi menjamin kerjaya jangka masa panjang, bukannya keseronokan sementara.Perunding motivasi, Farhaan Rahmat berkata negara akan kehilangan 70 peratus tenaga mahir jika pelajar lepasan SPM tidak menyambung pengajian di peringkat tinggi."Jadi, pendapat saya kalau anak muda itu nak berjaya, dia perlu ada karakter yang baik, pembawakan diri dan "soft skill" yang baik. Sebenarnya, pendidikan itu amat penting untuk menjamin masa depan yang lebih cerah," kata Farhaan kepada RTM selepas menjadi tetamu dalam program Selamat Pagi Malaysia di Angkasapuri Kota Media.Jelasnya, bukan sahaja laluan akademik tetapi menyambung pengajian dalam bidang kemahiran mampu meningkatkan kebolehpasaran yang luar biasa.Tunjuk ajar daripada mentor atau guru di sekolah juga boleh mematangkan pelajar serta menunjuk arah yang betul."Mentor yang terbaik adalah guru kita. Guru ini ialah ibu bapa yang kedua dan insya-Allah doanya makbul, tunjuk ajarnya insya-Allah tidak akan menyimpang daripada landasan yang betul," tambah Farhaan.


Jelajah Jalur Gemilang ke tiga kawasan Parlimen Perlis

PADANG BESAR, 3 September- Jelajah Jalur Gemilang sejauh 80 kilometer menjelajah ketiga-tiga kawasan parlimen di Padang Besar, Arau dan Kangar dilakukan oleh 250 peserta konvoi bermotosikal.Usaha itu dilakukan agar semangat cintakan negara terus tersemat dalam kalangan masyarakat dan kibaran Jalur Gemilang adalah panji yang melambangkan kedaulatan negara dan identiti bangsa khususnya sempena Hari Malaysia yang akan disambut pada 16 September ini.Menurut Exco Negeri yang juga Ketua Konvoi tersebut Izizam Ibrahim, "sepanjang berkonvoi berlangsung, peserta menyerahkan Jalur Gemilang kepada penduduk di beberapa lokasi persinggahan selain mengadakan pelbagai aktiviti lain termasuk sesi sembang santai Hari Malaysia dan cabutan bertuah serta kenduri rakyat."Konvoi turut disertai pelbagai agensi kerajaan, antaranya Polis Diraja Malaysia (PDRM), Jabatan Pengangkutan Jalan (JPJ), Jabatan Belia dan Sukan, Angkatan Pertahanan Awam Malaysia (APM) dan Majlis Perbandaran Kangar dan agensi-agensi lain.Program itu cukup signifikan khasnya bagi generasi muda untuk mengimbau sejarah pembentukan Malaysia pada setiap 16 September selain mengukuhkan perpaduan dalam kalangan masyarakat .Konvoi turut disertai Menteri Besar Mohd Shukri Ramli yang menunggang motosikal bersama isteri.

(Peserta jelajah konvoi bermotosikal di Padang Besar, Arau dan Kangar)


Jambatan Crimean disambung semula selepas penggantungan sementara

RUSIA, 3 September- Trafik di jambatan utama menghubungkan Rusia dengan Semenanjung Crimea disambung semula selepas penggantungan sementara pada Ahad, kata pengendali jambatan dalam aplikasi pemesejan Telegram.Bagaimanapun bahagian pentadbiran tidak mendedahkan sebab penggantungan itu. Rusia mengambil alih Semenanjung Crimea dari Ukraine pada 2014 dalam satu tindakan haram yang dikecam oleh banyak kerajaan Barat .Jambatan Crimean menjadi sasaran serangan dron udara dan laut dalam beberapa bulan kebelakangan ini.- REUTERS


Program Temu Anwar, di Jakarta pada 5 September

KUALA LUMPUR, 3 September- Temu Anwar, sebuah program dialog anak muda bersama Perdana Menteri buat julung kali akan diadakan di luar negara pada Selasa depan di Jakarta, Indonesia.Datuk Seri Anwar Ibrahim, menerusi catatan di Facebook mengajak orang ramai untuk hadir ke acara itu yang akan diadakan di Redtop Hotel & Convention Centre, Jakarta mulai pukul 7.00 malam.Menurut catatan itu, Anwar amat berharap "dapat bertemu dengan seramai mungkin sahabat dari Indonesia, selain mahasiswa dan rakyat Malaysia di Indonesia."Temu Anwar diadakan dalam rangka lawatan Perdana Menteri ke negara itu bagi menghadiri Sidang Kemuncak ASEAN ke-43 yang akan berlangsung di Jakarta dari 5 hingga 7 Sept.Pendaftaran boleh dibuat menerusi laman web temuanwar.com.Temu Anwar diadakan khusus bagi memberi ruang kepada setiap lapisan masyarakat terutama anak muda untuk mengutarakan soalan secara langsung.


Agensi Kerajaan Negeri Sembilan, PBT hias premis guna barang terpakai

SEREMBAN, 3 September- Agensi Kerajaan Negeri Sembilan termasuk Pihak Berkuasa Tempatan (PBT) Majlis Bandaraya Seremban mengambil inisiatif menghias perkarangan lobi premis bangunan pejabat mereka dengan hiasan bertemakan Hari Kebangsaan dengan menggunakan barangan kitar semula dan alam semulajadi.Perkara itu dilakukan demi menyemarakkan semangat Bulan Kebangsaan untuk diteruskan ke Sambutan Hari Malaysia, pada 16 September depan.Menurut Setiausaha Majlis Bandaraya Seremban Mas Midyawan Yahya, ia dapat memupuk semangat patriotisme selain memupuk amalan kitar semula dalam kalangan kakitangan MBS serta orang awam."Ini adalah satu usaha daripada pihak MBS untuk mempromosikan kitar semula. Kita ada banyak barang yang boleh digunakan semula. "Contohnya di MBS, kita gunakan kertas sebagai bahan utama selain itu ada juga yang kita ambil di pusat kitar semula dan tempat letak kenderaan," katanya kepada pemberita ketika ditemui di Majlis Bandaraya Seremban, di sini.Mas Midyawan berkata, pihaknya akan melaksanakan pelbagai aktiviti sempena sambutan Hari Malaysia nanti.


TVET untuk semua kaum, bukan Melayu sahaja - TPM

SUNGAI ABONG, 2 September- Kementerian Kemajuan Desa dan Wilayah (KKDW) terus giat mempromosi bidang Latihan Teknikal dan Vokasional (TVET) menerusi pengajuran Program Sentuhan Kasih Desa@Simpang Jeram: Mini Ekspo TVET dan Keusahawanan Desa.Menterinya yang juga Timbalan Perdana Menteri, Datuk Seri Dr Ahmad Zahid Hamidi berkata, ia bagi mengarus perdanakan bidang TVET sebagai pilihan pendidikan dan kerjaya pada masa hadapan untuk belia khususnya di luar bandar. Jelas beliau lagi, TVET bukan untuk kaum Melayu sahaja tetapi terbuka untuk semua kaum .Ahmad Zahid juga menepis dakwaan bahawa TVET ini adalah untuk pelajar yang lemah dalam bidang akademik."TVET adalah program untuk memberikan peluang kepada anak-anak muda, bukan sahaja bagi memperoleh latihan kemahiran dan juga latihan di dalam tekno-usahawan, tetapi pada waktu sama akan diarahalihkan untuk mereka turut mengamit (mendapat) segulung diploma, ijazah atau ijazah sarjana kemudiannya sampai ke peringkat doktor falsafah."Yakinlah (dengan) tranformasi yang telah dilakukan oleh KKDW adalah untuk memberikan peluang melalui dua tahap pendidikan, (serta) kemahiran untuk memperoleh tangga gaji yang baik."Harus diingat, ianya bukan satu progam hanya untuk orang-orang Melayu, (tetapi) ianya juga turut diterlibatkan semua kaum dan ini kita ambil kepedulian," katanya ketika berucap dalam program terbabit di sini.Pengajurannya kali ini melibatkan kerjasama Majlis Amanah Rakyat (MARA), Pihak Berkuasa Kemajuan Pekebun Kecil Perusahaan Getah (RISDA), Jabatan Kemajuan Masyarakat (KEMAS), FELCRA Berhad dan pelbagai pihak lain.

(Ahmad Zahid Hamidi (kanan) pada Program Sentuhan Kasih Desa@Simpang Jeram Mini Ekspo TVETdan Keusahawanan Desa di Johor)


JPJ laksana operasi khas motosikal besar-besaran sehingga hujung bulan ini

KUALA LUMPUR, 2 September - Jabatan Pengangkutan Jalan (JPJ) mengadakan Operasi Khas Motosikal 2023 secara besar-besaran bermula semalam (Jumaat) sehigga 30 September ini di seluruh negara.Pengarah Kanan Penguatkuasa Jabatan Pengangkutan Jalan (JPJ), Datuk Lokman Jamaan berkata operasi akan menumpukan kepada kesalahan jalan raya berikutan terdapat peningkatan kes kemalangan direkodkan di seluruh negara.Beliau berkata, menerusi data yang diperoleh menyaksikan kadar kematian merekodkan seramai 2,672 orang dengan hampir 70 peratus membabitkan penunggang dan pembonceng motosikal dari tempoh Januari hingga Mei tahun ini.

"Keadaan ini sangat membimbangkan dimana trend kadar kematian ini menunjukkan setiap bulan kenaikan sebanyak 16 peratus.

"Ianya agak tersasar daripada matlamat kita untuk mengurangkan 50 peratus setiap tahun sehingga 2030 sebagai mana yang telah kita membuat perjanji kepada Pertubuhan Bangsa Bersatu (PBB) yang lalu," katanya ketika ditemui pemberita selepas mengetui Operasi Khas Motosikal di Taman Puchong Perdana, di sini.Tambah Lokman, operasi dilaksanakan bagi membudayakan pematuhan undang-undang serta memupuk kesedaran apabila melakukan pelanggaran peraturan-peraturan di bawah Akta Pengangkutan Jalan 1987 (Akta 333) dan kaedah–kaedah di bawahnya.


Nahas Segamat: Mangsa ketujuh meninggal dunia berita palsu - Exco Johor

(Anak sulung mangsa, Abdurrahman Amir Ruddin, 19 (biru cair) ditenangkan orang ramaidi Tanah Perkuburan Islam Ubudiah, Parit Jawa di Muar, Johor)

SEGAMAT, 2 September- Berita kematian mangsa ketujuh hari ini yang terbabit kemalangan sehingga mengorbankan ibu bapa serta empat adik-beradiknya di sini semalam, adalah tidak benar.

Exco Kesihatan dan Perpaduan Johor, Ling Tian Soon yang menafikan perkara itu berkata, Abdullah Amir Ruddin, 15, masih dirawat, namun ditidurkan.Mangsa mengalami kecederaan teruk dan dirawat di Unit Rawatan Rapi (ICU) Hospital Segamat.Beliau meminta orang ramai agar tidak menyebar sebarang berita yang belum disahkan bagi mengelak daripada mengguris perasaan ahli keluarga.Kemalangan semalam mengakibatkan bapanya, Amir Ruddin Ismail, 46; ibu, Norahimah Noor Muhamad, 43, serta empat beradik iaitu Fatimatulzahrah,17; Seri Khadijah Aqilah,13; Rufaidatul Asyariyah,10; dan Muhammad Assyakrawi, 5, maut selepas terbabit kemalangan dengan sebuah lori serta beberapa kenderaan di Kilometer 5 Jalan Segamat-Kuantan.Semua jenazah selamat dikebumikan dalam satu liang lahad di Tanah Perkuburan Islam Ubudiah, Parit Jawa di Muar, petang tadi.

(Keadaan kereta mangsa yang terlibat kemalangan di Kilometer 5Jalan Segamat-Kuantan, Johor)


Pengilang padi, pemborong beras disaran tingkat  bekalan beras putih tempatan

PUTRAJAYA, 2 September - Pengilang padi dan pemborong beras disaran untuk meningkatkan bekalan beras putih tempatan (BPT) sebanyak 20 peratus menerusi Program Khas Beras Putih Tempatan, sebagai langkah intervensi memulihkan bekalan itu di pasaran.Kementerian Pertanian dan Keterjaminan Makanan (KPKM) memaklumkan hasrat tersebut telah dipersetujui pengilang padi dan pemborong beras dalam satu sesi libat urus pada 27 Ogos lalu, di Alor Setar, Kedah.

"Melalui Program Khas ini, pihak Padiberas Nasional Bhd (Bernas) akan memberikan kuota tambahan tersebut kepada pemborong-pemborong Bumiputera untuk menambah bekalan BPT negara," Kata KPKM menerusi kenyataan.Menurut KPKM, harga BPT masih kekal pada harga kawalan iaitu RM2.60 sekilogram sejak 2008 dan ia merupakan harga terendah di rantau ini.Ini diikuti Thailand yang menjual komoditi itu pada harga RM2.70 sekilogram dan Kemboja RM3.20 sekilogram.Tambah KPKM, Kementerian turut melancarkan Operasi Beras Putih (Op BPT) pada 16 Ogos lepas yang menumpukan pada pemeriksaan dan penguatkuasaan di peringkat pengilang padi dan pemborong beras di seluruh negara.Menurut KPKM, sebarang kesalahan di bawah Akta Kawalan Padi dan Beras 1994 (Akta 522) boleh menyebabkan lesen pihak terbabit dibatal atau digantung menerusi kuasa Ketua Pengarah Kawalselia Padi dan Beras.


Pengeluaran beras domestik perlu diperkasa

KUALA LUMPUR, 2 September - Pelarasan harga jualan beras putih import, memberi isyarat jelas pengeluaran beras di peringkat domestik perlu diperkasa.Ketua Program MBA, Putra Business School, Profesor Madya Dr. Ahmed Razman Abdul Latiff berkata ketika ini nisbah sara diri bagi beras di Malaysia berada pada kadar antara 65 peratus dan 70 peratus.

"Maka nisbah kecukupan ini harus dipertingkatkan lagi supaya kita tidak mudah terkesan dengan situasi global yang tidak menentu yang memaksa harga import makanan menjadi semakin tinggi malahan mungkin tidak mencukupi."Saya melihat pengumuman oleh Bernas itu harus diambil serius untuk memastikan bahawa negara sentiasa mempunyai bekalan makanan yang cukup dari segi pengeluaran domestik," katanya kepada RTM.Berkuatkuasa pada Jumaat, BERNAS mengumumkan harga jualan beras putih import telah diselaraskan daripada RM2,350 per tan metrik kepada RM3,200 per tan metrik.


MAIS nafi kandungan fitnah FB Ahmad Shuaib Ismail

(Kenyataan fitnah akaun FB Ahmad Shuaib Ismail)

SHAH ALAM, 2 September- Majlis Agama Islam Selangor (MAIS) menafikan kenyataan oleh pemilik akaun media sosial Facebook, Ahmad Shuaib Ismail, semalam, yang mempunyai unsur fitnah dan boleh menjatuhkan imej MAIS. Setiausahanya, Dr Ahmad Shahir Makhtar berkata, antara kandungan penulisan itu menyatakan MAIS mengisytihar Hadi ajaran kafir sesat.“Pihak MAIS mendapati kandungan hantaran yang dibuat di akaun media sosial itu adalah tidak benar dan mengandungi unsur fitnah yang boleh mencemarkan imej MAIS sebagai pihak berkuasa agama di Selangor,” katanya menerusi Facebook MAIS. Beliau berkata, MAIS amat memandang serius terhadap perkara seperti itu dan terhadap mana-mana pihak yang sewenang-wenangnya menggunakan nama MAIS untuk sebarang kepentingan.“Tindakan sewajarnya akan diambil terhadap mereka berkaitan perkara ini,” tegasnya.

(FOTO FB Majlis Agama Islam Selangor)


Jual gula pasir secara bersyarat, KPDN lakukan siasatan

PADANG BESAR, 2 September - Kementerian Perdagangan Dalam Negeri dan Kos Sara Hidup (KPDN) akan melakukan siasatan secara terperinci berhubung aduan pengguna bahawa terdapat premis perniagaan menjual gula pasir secara bersyarat.Ketua Setiausaha KPDN, Datuk Azman Mohd Yusof berkata setakat ini pihaknya menerima aduan di Perlis, Kelantan dan Perak.

"Peniaga yang didapati bersalah boleh dikenakan tindakan mengikut Seksyen 19 Akta Kawalan Bekalan 1961," katanya.Beliau berkata demikian kepada pemberita selepas majlis Pelancaran Jualan Rahmah Bergerak Peringkat Perlis dan Karnival Hero Pengguna Peringkat Perlis di Arked Wang Kelian, di sini.Tambah Azman, pihaknya akan mengumumkan hasil siasatan tersebut.Pada 25 Ogos lalu, KPDN Perak menyerbu sebuah premis perniagaan di Batu Gajah, selepas didapati menjual gula pasir secara bersyarat.


Guna mata wang sendiri hanya pandangan peribadi - Abang Johari

KUCHING, 2 September - Sarawak tidak akan menggunakan mata wang sendiri sebaliknya tetap menggunakan mata wang Ringgit Malaysia (RM).Premier Sarawak, Tan Sri Abang Johari Tun Openg berkata cadangan penggunaan mata wang sendiri yang dibayangkan Menteri Kerja Raya, Datuk Seri Alexander Nanta Linggi itu hanya merupakan pandangan peribadi.Beliau berkata, penggunaan mata wang sendiri di Sarawak merupakan isu yang cukup rumit dan memerlukan penelitian khusus.

"Itu sekadar pandangan peribadi Nanta. Kita sudah ada mata wang Malaysia, jadi kita kena ikutlah mata wang Malaysia," katanya ketika ditemui pemberita selepas merasmikan Jelajah Anti-Scam Kebangsaan 2023 Peringkat Sarawak di Auditorium Muzium Kebudayaan Borneo, di sini.Beliau berkata demikian ketika mengulas mengenai kenyataan Ahli Parlimen Kapit yang juga Setiausaha Agung Gabungan Parti Sarawak (GPS) itu yang membayangkan kemungkinan Sarawak untuk memperkenalkan mata wang sendiri memandangkan keadaan ekonomi yang tidak menentu di Malaysia.


Tiga maut, kemalangan tiga kereta di Kota Tinggi

KOTA TINGGI, 2 September- Tiga orang maut selepas kenderaan dinaiki terlibat kemalangan jalan raya membabitkan tiga kereta di Kilometer 50.1 Lebuhraya Senai Desaru, di sini, Johor, kira-kira 1.30 tengah hari tadi.Mangsa yang maut adalah Iqbal Faiz Mat Sah, 20, Nurul Afarahrina Sazli dan Nurina Izzatie Kamarul Azman, masing-masing berusia 19 tahun.Jabatan Bomba dan Penyelamat Malaysia (JBPM) Johor memaklumkan, kemalangan turut mengakibatkan seorang lagi mangsa dalam kereta sama iaitu Izznur Harith, 19, cedera parah.Empat mangsa dalam sebuah lagi kereta iaitu Liew Siew Onn, 51 Ng Mong Yih, 47, Liew Kit Yin, 29 dan Liew Kit Qing, 11, cedera ringan.Seorang mangsa dalam kereta ketiga iaitu Cheong Chee Peng, 50, pula selamat.Semua mangsa kemudian dihantar ke hospital untuk tindakan lanjut.Seramai 15 anggota Balai Bomba dan Penyelamat (BBP) Penawar dibantu BBP Pasir Gudang digerakkan ke lokasi bagi mengeluarkan mangsa-mangsa yang tersepit.


Agenda pemerkasaan negara merangkumi seluruh lapisan masyarakat - TPM

KUALA LUMPUR, 2 September - Agenda pemerkasaan negara merangkumi seluruh lapisan rakyat tanpa mengira bangsa termasuk masyarakat India Muslim.Timbalan Perdana Menteri, Datuk Seri Dr. Ahmad Zahid Hamidi berkata dakwaan segelintir pihak yang mengatakan Kerajaan Perpaduan mengetepikan golongan itu adalah tidak berasas melainkan ia hanyalah hasutan berbaur politik.

"Tidak pernah terfikir sekalipun pihak kerajaan mengetepikan mereka atau mana-mana pihak oleh kerana kemajmukan masyrakat Malaysia terdiri dengan kepelbagaian kaum dan budaya."Kita yakin mereka terpaksa meluahkan perkara itu kerana itu adalah suara daripada akar umbi yang mungkin termakan asakan luar untuk melemahkan semangat mereka," katanya.Beliau berkata demikian pada sidang media selepas merasmikan Perhimpunan Agung Kongres India Muslim Malaysia (KIMMA) ke-44 di di Dewan Tun Hussein Onn WTC, di sini.Lebih 800 perwakilan dari seluruh negara menghadiri majlis tersebut.


Lafaz taklik cerai isteri jika Anwar masih PM tidak boleh ditarik balik - Menteri Agama

KUALA LUMPUR, 2 September- Lafaz taklik seorang suami yang mahu menceraikan isterinya talak tiga sekiranya Perdana Menteri, Datuk Seri Anwar Ibrahim dan Kerajaan Perpaduan masih bertahan hingga Ogos ini tidak boleh ditarik balik.Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, daripada sudut hukum, taklik tidak boleh ditarik balik apabila telah dilafazkan."Dalam konteks ini, apabila taktik itu dikaitkan dengan perceraian talak tiga kepada seorang isteri, ianya adalah satu perkara yang amat tidak bertanggungjawab."Seorang isteri tidak boleh dijadikan objek pertukaran (atau) jadi sebab kepada sesuatu taklik, isteri perlu dinilai (dan) dinaikkan martabat," katanya ketika ditanya pemberita mengenai isu itu menerusi TikTok Kementerian Komunikasi dan Digital.

Tambah beliau, di bawah peruntukan undang-undang jelas menggariskan bahawa mana-mana permohonan untuk mengesahkan taklik perlu difailkan di mahkamah syariah kerana ia diperuntukkan dalam enakmen semua negeri.“Jadi dinasihatkan kepada isteri atau suami terbabit untuk memfailkan permohonan di mahkamah bagi mengesahkan penceraian tersebut.“Hanya hakim syarie di mana pasangan terbabit bermastautin sahaja yang boleh menentukan sama ada taklik tersebut jatuh ataupun tidak,” katanya.Mohd Na’im juga menasihatkan agar golongan suami perlu bertanggungjawab dengan tidak melibatkan maruah isteri dalam melafazkan taklik."(Jika) nak mengesahkan sesuatu lafaz sama ada jatuh atau tidak jangan rujuk kepada pihak yang ketiga.“Yang boleh menentukan sama ada lafaz itu jatuh atau tidak adalah hakim mahkamah syariah di mana pasangan itu bermastautin,” ujarnyaFebruari lalu, seorang lelaki memaklumkan dia bertaklik menceraikan isterinya talak tiga jika Perdana Menteri dan kerajaan tidak bertukar pada Ogos.Isu itu tular di media sosial dan menjadi persoalan ramai sama ada sama ada talak jatuh atau sebaliknya selepas berakhirnya bulan Ogos.


Keselamatan siber isu kritikal yang harus diberi perhatian - Fahmi

KUCHING, 2 September- Keselamatan siber merupakan isu kritikal yang harus diberi perhatian semua pihak terutama pengguna internet.Menteri Komunikasi dan Digital, Fahmi Fadzil berkata, kementerian menerusi agensi-agensinya giat melaksanakan pelbagai pendekatan bagi menangani ancaman dan jenayah siber khususnya penipuan dalam talian.Kerajaan turut menubuhkan Pusat Respons Scam Kebangsaan (NSRC) yang membolehkan mangsa terus membuat laporan menerusi talian 997.Jelas beliau, mangsa perlu membuat laporan kerana ia membantu pihak berkuasa menganalisis trend jenayah dan merangka progam pencegahan selanjutnya."Program kesedaran pencegahan jenayah siber diadakan melalui pelbagai kaedah termasuk kempen, ceramah, pameran, jerayawara atau roadshow, penerbitan buku, artikel dalam majalah, penerbitan telefilem, drama dan pelbagai lagi bagi memperkasa pengguna internet serta menggalakkan penggunaan internet secara positif," katanya.Beliau berucap demikian semasa Perasmian Jelajah Anti-Scam Kebangsaan 2023 peringkat Sarawak yang dirasmikan Premier, Datuk Patinggi Tan Sri Abang Johari Tun Openg di sini.Jelajah berkenaan bermula sejak 18 Februari lalu di Selangor dan Kuala Lumpur, sebelum ke Perlis dan dijangka turut diadakan di Kelantan, Sabah dan Johor sebelum berakhir di Putrajaya

(Fahmi Fadzil (dua kanan) dan Abang Johari Tun Openg (dua kiri) pada Perasmian Jelajah Anti-ScamKebangsaan 2023 peringkat Sarawak di Kuching)


Petisyen batal keputusan di empat kerusi di Selangor akan dikemukakan

KUALA LANGAT, 2 September- Petisyen pilihan raya bagi membatalkan keputusan empat kerusi dimenangi Perikatan Nasional (PN) pada Pilihan Raya Umum Dewan Undangan Negeri ke-15 (PRU DUN ke-15) di Selangor akan dikemukakan dalam masa terdekat.Menteri Besar Datuk Seri Amirudin Shari berkata, petisyen berkenaan sedang diperhalusi berhubung kes di semua kerusi berkenaan, "itu sedang diperhalusi, kita sudah bincangkan, memang kita dah semak semua perkara, insya-Allah ia akan kemukakan dalam masa terdekat ."Kita sedang menunggu proses pewartaan keputusan yang telah dibuat dua tiga hari lepas," katanya kepada pemberita selepas merasmikan program FIT Malaysia peringkat Selangor 2023 di sini.Suruhanjaya Pilihan Raya (SPR) sebelum ini memaklumkan keputusan dan penyata pengundian selepas penjumlahan rasmi undi PRU DUN ke-15 telah diwartakan pada 29 Ogos lepas.Sebelum ini, Pakatan Harapan (PH) dan Barisan Nasional (BN) mempertimbangkan untuk memfailkan petisyen pilihan raya kerusi Dewan Negeri Sungai Kandis, Taman Medan, Gombak Setia dan Dengkil, yang majoriti kemenangan adalah rendah.Keputusan bagi empat kerusi berkenaan menyaksikan PH-BN kalah dengan 407 undi di Dengkil, Sungai Kandis (167), Gombak Setia (58) dan Taman Medan (30).


Taman Bukit Senyum, taman angkat Amanita ke-9

LENGGONG, 2 September- Taman Bukit Senyum dipilih Taman Angkat Skuad Aman Wanita (Amanita) ke-9 Polis Diraja Malaysia (PDRM) Perak sebagai usaha memperkasa kolaborasi penugasan pegawai dengan masyarakat di kawasan perumahan setempat.Ketua Polis Datuk Seri Mohd Yusri Hassan Basri berkata pemilihan itu berdasarkan beberapa faktor termasuk penglibatan aktif penduduk dalam persatuan."Kita di Perak ada 15 daerah, jadi setakat ini kita dapat buat di sembilan daerah. Manakala untuk tahun akan datang kita akan buat sehingga ke 15 daerah di Perak."Kita juga akan tubuhkan anak angkat Amanita untuk mempertingkatkan lagi rondaan dan keselamatan khususnya di Perak," katanya kepada pemberita selepas Majlis Perasmian Taman Angkat Amanita di Taman Bukit Senyum Lenggong yang disempurnakan oleh Menteri Besar Datuk Seri Saarani Mohamad.Sementara itu Menteri Besar Perak dalam ucapannya berharap kerjasama strategik itu akan terus subur dan memberi impak kepada penurunan kadar kegiatan jenayah dan membantu memenuhi sasaran Kerajaan Negeri bawah Pelan Perak Sejahtera 2030.

(Majlis Perasmian Taman Angkat Amanita PDRM Perak)


Melaka bakal jadi perintis pembangunan Aplikasi Pertanian Pintar - Exco

JASIN, 2 September- Melaka bakal jadi perintis untuk pembangunan Aplikasi Pertanian Pintar atau Smart Farming yang mengumpulkan semua petani di negeri itu bagi membantu mengurangkan penggunaan orang tengah.Exco Pertanian dan Keterjaminan Makanan, Dr Muhamad Akmal Saleh, aplikasi berkenaan akan dibangunkan oleh sebuah syarikat yang dipantau Jabatan Pertanian Negeri dengan peruntukan RM2.5 juta.Kaedah itu sekali gus membantu pengguna mendapatkan hasil tanaman dengan harga murah dan mengurangkan lambakan hasil pertanian."Kita juga lihat dalam Melaka ini, tiada tanah yang luas.Namun, ramai diantara kita khususnya petani-petani kecil ini menjual di tepi rumah sebab mereka tidak tahu nak jual di mana.Nak jual di pasar tidak boleh, sebab pasar pun ada bekalan dia sendiri. Maka, golongan ini mereka boleh mendaftar dalam aplikasi ini," kata Akmal kepada pemberita selepas Perasmian Program Hari Ladang Peringkat Daerah Jasin di Selandar.Sebagai permulaan, seramai 1,200 petani di Melaka disasar mendaftar untuk aplikasi berkenaan dan sekiranya mendapat sambutan yang menggalakkan, ia akan diperluaskan untuk penternak dan perikanan.

(Exco Pertanian dan Keterjaminan Makanan, Dr Muhamad Akmal Saleh ditemui pemberitaselepas merasmikan Program Hari Ladang Peringkat Daerah Jasin)


Pasang peranti Starlink, beri akses internet untuk komuniti orang asli - KKD

JOHOR BAHRU, 2 September- Usaha Kementerian Komunikasi dan Digital (KKD) memasang peranti internet Starlink di Kampung Orang Asli Sungai Temon, Johor Bahru, Johor berjaya menyelesaikan masalah capaian internet dihadapi sebelum ini.Lokasi yang berada berhampiran sempadan Singapura itu menyebabkan punca kepada pencemaran frekuensi.Ia merupakan peranti keempat dipasang di seluruh negara dan ketiga melibatkan perkampungan orang asli selepas di Gombak, Selangor dan Tambun, Perak.Timbalan Menteri KKD, Teo Nie Ching berkata pemasangan peranti Starlink di kampung orang asli adalah bagi memastikan komuniti orang asli tidak ketinggalan dengan arus kemodenan dunia."Memang ini satu nilai tambah yang baik daripada segi akses kepada internet khasnya untuk kanak-kanak di sini. Ini kerana mereka pada hujung minggu, hampir setiap hari Sabtu akan ada NGO yang datang ke sini, untuk buat kelas tuisyen bersama mereka.Jadi, dengan akses internet ini kita boleh membantu mereka menjalankan aktiviti," kata Teo kepada pemberita semasa meninjau pemasangan peranti Starlink di Kampung Orang Asli Sungai Temon, bersama Timbalan Menteri Pelaburan, Perdagangan dan Industri, Liew Chin Tong.

(Timbalan Menteri KKD, Teo Nie Ching/BERNAMA)

Sehingga kini, terdapat sepuluh peranti Starlink yang telah diperoleh KKD manakala 20 lagi peranti telah ditempah.Selain itu, KKD juga sedang menunggu maklum balas daripada Kementerian Pendidikan (KPM) dan Kementerian Kesihatan (KKM) berhubung cadangan lokasi pemasangan peranti Starlink.Teo Nie Ching juga memberitahu, KKD berpotensi untuk menempah lebih banyak peranti Starlink, sekiranya ia menunjukkan hasil yang positif dalam negara.


Wartawan RTM meninggal dunia, Fahmi zahir ucapan takziah

KUALA LUMPUR, 2 September- Kehilangan seorang wartawan, Balsubramaniam Narayanan amat terkesan di hati kakitangan dan warga kerja Berita RTM.Mendiang menghembuskan nafas terakhir pada usia 36 tahun, akibat serangan jantung pada Jumaat.Menteri Komunikasi dan Digital, Fahmi Fadzil berduka cita atas pemergian mendiang."Sedih mendengar berita pemergian mendiang Balsubramaniam Narayanan, Wartawan Berita RTM. Mendiang selalu bertugas membuat liputan ketika saya anjurkan program di Parlimen Lembah Pantai.Semoga keluarga mendiang tabah dengan ujian yang berat ini," kata Fahmi dalam kenyataannya di Facebook.Beliau berharap keluarga mendiang, tabah menghadapi ujian pemergian insan tersayang.


MINDEF manfaat aset sedia ada pertahan perairan, kedaulatan negara

MUAR, 2 September- Kementerian Pertahanan (MINDEF) sentiasa bersedia memanfaatkan aset sedia ada bagi mempertahankan perairan dan kedaulatan demi keselamatan negara.Timbalan Menterinya, Adly Zahari berkata kesiapsiagaan itu susulan tuntutan China yang melangkau kawasan maritim Malaysia di Sabah dan Sarawak.“Di MINDEF kita mengupayakan aset sedia ada dan sentiasa bersiap siaga terhadap apa-apa kemungkinan untuk menjaga kedaulatan negara kita.“Sepertimana yang dimaklumkan oleh Kementerian Luar, kita (kementerian) masih berpegang kepada Konvensyen Undang-Undang Laut Pertubuhan Bangsa Bersatu 1982 (UNCLOS 1982) .“Kita jaga kedaulatan negara kita berdasarkan undang-undang,” katanya selepas program Bual Bicara Pemimpin Bersama Veteran ATM dan Isteri di Persatuan Veteran ATM cawangan Muar, di sini hari ini.Bagaimanapun, beliau menyerahkan kepada kepimpinan tertinggi untuk bertemu dengan China berhubung isu tersebut.“Kita tahu bahawa kita ada tanggungjawab masing-masing. Kementerian Luar ada tanggungjawab, jadi masing-masing akan jalankan tanggungjawab masing-masing,” ujarnya.Sabtu lalu, Wisma Putra melalui kenyataan menyatakan pendirian bahawa Malaysia secara konsisten menolak tuntutan kedaulatan, hak kedaulatan dan bidang kuasa mana-mana pihak asing ke atas fitur maritim atau kawasan maritim negara berdasarkan Peta Baru Malaysia 1979.Dalam konteks ini, Malaysia tidak mengiktiraf tuntutan China di Laut China Selatan, seperti yang digariskan dalam “Peta Standard China Edisi 2023”.Sebelum ini media melaporkan Kementerian Sumber Asli China menerbitkan Peta Standard China Edisi 2023 yang meliputi sebahagian besar perairan Malaysia berhampiran Sabah dan Sarawak.Peta itu antara lain menggabungkan kawasan yang menjadi pertikaian khususnya membabitkan kawasan Arunachal Pradesh, wilayah Aksai Chin, Taiwan dan Laut China Selatan.Ia turut membabitkan kawasan maritim zon ekonomi eksklusif (EEZ) Malaysia berhampiran Sabah dan Sarawak, Brunei, Filipina, Indonesia dan Vietnam.


Tumpu tingkatkan daya saing dan pembaharuan struktur ekonomi - YDP Agong

KUALA LUMPUR, 2 September- Pelaksanaan pembaharuan struktur ekonomi dan meningkatkan daya saing harus diberi tumpuan semua pihak.Yang di-Pertuan Agong, Al-Sultan Abdullah Riayatuddin Al-Mustafa Billah Shah bertitah keperluan itu bagi menjamin pertumbuhan ekonomi negara yang lebih inklusif, kukuh dan mampan.Datuk Pengelola Bijaya Diraja, Mejar Jeneral Datuk Zahari Mohd Ariffin menerusi Facebook Istana Negara memaklumkan, Tuanku Al-Sultan Abdullah juga mahu perhatian diberi kepada perkembangan kewangan Islam.Titah baginda, sektor itu telah menyumbang kepada kemajuan ekonomi dan sosioekonomi negara. Yang di-Pertuan Agong dan Raja Permaisuri Agong menzahirkan harapan agar ekonomi negara terus berkembang.Baginda berdua berdoa agar rakyat Malaysia terus dilimpahi rezeki lebih baik pada masa depan.

(Yang di-Pertuan Agong, Al-Sultan Abdullah Riayatuddin Al-Mustafa Billah Shah bersamaGabenor Bank Negara, Datuk Abdul Rasheed Ghaffour)

Dalam pada itu, Datuk Zahari memaklumkan Yang di-Pertuan Agong menerima sembah taklimat berhubung perkembangan semasa ekonomi Malaysia daripada Gabenor Bank Negara Malaysia dan Timbalannya di Istana Negara, semalam.

Baginda mengambil maklum ekonomi Malaysia berkembang 4.2 peratus pada separuh pertama 2023.Prestasi itu berjaya dicatat meskipun berdepan pertumbuhan ekonomi global dan perdagangan lebih perlahan.Perkembangan, disokong perbelanjaan isi rumah yang kukuh berikutan pasaran pekerja dan pendapatan lebih baik selain pelaksanaan projek pelaburan baharu dan sedia ada.Seri Paduka turut mengambil maklum bahawa kadar pengangguran menurun kepada 3.4 peratus, pada Jun lalu.Inflasi keseluruhan dan teras juga menuru pada suku kedua tahun ini.Kejayaan iTEKAD dalam membantu golongan rentan turut dapat perhatian Baginda.Setakat ini, iTEKAD telah memberi manfaat kepada 3,000 usahawan mikro berpendapatan rendah terutama asnaf.


Lima lelaki dikhuatiri sesat, ditemui selamat

BESUT, 2 September- Lima lelaki dikhuatiri sesat ditemui selamat pagi tadi selepas gagal turun ke kaki gunung ketika melakukan aktiviti pendakian di Gunung Tebu di Jabi, di sini.Timbalan Ketua Polis Daerah Besut DSP Azrol Anuar Nor berkata pendaki berusia 23 hingga 38 tahun itu berjaya menemui jalan keluar pukul 9.15 pagi tadi di Lata Belatan.Menurut beliau, "maklumat awal yang diterima hanya empat mangsa dilaporkan sesat pada pukul 12.42 tengah hari semalam namun kesemuanya terdapat lima mangsa."Mangsa yang selamat ialah Muhammad Asroy Mod Aluwi (23), Muhammad Syakiran Mohd Shukri (24), Ahmad Helmet Zakali (27), Mohamad Huzaifah Mohamad (33) dan Mohd Huzaimi Mohamad (38).Kesemua mangsa dikatakan memasuki kawasan Gunung Tebu pada khamis untuk mendaki.Sementara itu Ketua Balai bomba dan penyelamat Jerteh Penolong Penguasa Bomba Muhammad Tarmimi Che Musa berkata, "operasi mencari dan menyelamat itu ditangguhkan pada pukul 6.00 petang semalam dan disambung pukul 8.00 pagi tadi."Kira- kira 75 kekuatan pelbagai agensi termasuk Polis Diraja Malaysia (PDRM), Bomba, Angkatan Pertahanan Awam Malaysia (APM), Jabatan Perhutanan terlibat pada operasi kali ini selain turut dibantu lapan orang malim gunung bersama unit K9.Kesemua mangsa selamat kecuali seorang kerana mengalami cedera ringan.

(Operasi mencari dan menyelamat dibantu Polis, Bomba, Jabatan Perhutanan, APM serta dibantu lapan malim gunung dan unit K9)


4,800 liter diesel diselamatkan KPDN Negeri Sembilan

RANTAU, 2 September- 4,800 liter barang kawalan berjadual disyaki diesel bersubsidi berjaya diselamatkan menerusi Ops Tiris.Kementerian Perdagangan Dalam Negeri dan Kos Sara Hidup (KPDN) Negeri Sembilan turut menyita sebuah lori tangki dan enam unit tangki IBC dalam operasi yang dilakukan pada pukul 3.00 pagi itu.Menurut Pengarah KPDN Negeri Sembilan Muhammad Zahir Mazlan, kesemua nilai rampasan berjumlah RM21,520Operasi Ops Tiris dilakukan di sebuah premis tanpa nombor hasil daripada maklumat risikan dan pemantauan dilakukan oleh anggota operasi.Pemeriksaan menyeluruh oleh lima penguatkuasa ke atas premis mendapati terdapat sebuah lori dengan kanvas berwarna jingga bersama enam unit tangki IBC berisi minyak disyaki diesel bersubsidi.Bagaimanapun pemandu lori disyaki telah melarikan diri apabila menyedari kehadiran anggota operasi di lokasi berkenaan.Lori yang disita itu disyaki dijadikan sebagai transporter pengumpulan dan pengedaran minyak diesel untuk diseleweng.Satu kertas siasatan telah dibuka, dan siasatan lanjut ke atas kes tersebut sedang dilakukan bawah Akta Kawalan Bekalan (AKB) 1961 bagi mengenal pasti individu atau syarikat terlibat dalam aktiviti itu serta rantaian pengedaran minyak diesel tersebut termasuklah sumber minyak diesel yang diperoleh dan diedarkan.

(Lori yang disyaki dijadikan sebagai transporter pengumpulan dan pengedaran minyak diesel)


Anggota veteran ATM tidak berpencen, digesa daftar bawah JHEV - Adly

MUAR, 2 September- Kira-kira 100,000 veteran Angkatan Tentera (ATM) di seluruh negara yang tidak berpencen digesa untuk berdaftar dengan Jabatan Hal Ehwal Veteran ATM (JHEV). Timbalan Menteri Pertahanan, Adly Zahari meminta anggota veteran berkenaan supaya mendaftar bagi membolehkan mereka menerima pelbagai bantuan. Katanya, ia termasuk Bantuan Sara Hidup (BSH) sebanyak RM300 sebulan yang berkuat kuasa September ini. "Kalau kita lihat, sesetengah anggota veteran ATM ini bila mereka sudah pencen, mereka rasa bebas daripada ATM. Namun, sebaliknya bila mereka menghadapi masalah kesihatan, kebajikan baru mereka mencari kita. Tetapi, maklumat mereka tiada dalam senarai kita. Ini termasuk mereka yang kadang-kadang bertukar nombor telefon dan sebagainya. Kita memang susah nak berhubung. Apatah lagi kalau dia di kawasan pedalaman," kata Adly kepada pemberita selepas program Bual Bicara Pemimpin Bersama Veteran ATM dan Isteri di Persatuan Veteran ATM cawangan Muar.

(Timbalan Menteri Pertahanan, Adly Zahari ditemui pemberita selepas program Bual Bicara PemimpinBersama Veteran ATM dan Isteri di Persatuan Veteran ATM cawangan Muar)

Ogos lalu, Mesyuarat Jawatankuasa Kabinet Pembaharuan Perkhidmatan Awam (JKK-PA) yang dipengerusi Perdana Menteri Datuk Seri Anwar Ibrahim mengumumkan BSH RM300 sebulan bermula September ini. Bantuan itu memberi faedah kepada seramai 41,970 veteran tidak berpencen dengan implikasi kewangan tambahan sebanyak RM151.1 juta setahun. Sebelum ini, BSH RM300 sebulan hanya dinikmati veteran tidak berpunca pada usia 80 tahun.


Tuanku Muhriz cemar duli lawat Luna Wonderland Malaysia Tour 2023

SEREMBAN, 2 September- Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir berkenan mencemar duli, melawat Luna Wonderland Malaysia Tour 2023 di Taman Malaysia Seremban.Turut berkenan mencemar duli, Tunku Ampuan Besar Negeri Sembilan, Tuanku Aishah Rohani Tengku Besar Mahmud dan Tunku Besar Seri Menanti, Tunku Ali Redhauddin Tuanku Muhriz serta Tunku Zain Al-Abidin Tuanku Muhriz.Buat julung kalinya, Majlis Bandaraya Seremban (MBS) dengan kerjasama Red Bear Event menganjurkan Program Luna Wonderland 2023 Malaysia Tour, Seremban.Program itu menempatkan pelbagai lampu pameran yang terbesar di Malaysia dan juga telah mendapat pengiktirafan The World Book Of Record 2023, Largest Lighting Even in A Park.Menurut Tunku Zain Al-Abidin Tuanku Muhriz, penganjuran  Luna Wonderland Malaysia Tour 2023 adalah sangat unik dan menarik minat pelbagai lapisan kaum untuk berkunjung ke program tersebut.Ini adalah satu taman yang sangat menarik, sangat unik. Setakat ini, saya tidak pernah nampak taman di Malaysia, secantik ini. Ramai rakyat Malaysia juga turut berkunjung ke sini, boleh saya katakan ia mendapat sambutan hebat daripada masyarakat.Selain itu, semua gerai makanan yang ada di sini turut membantu pengunjung untuk mereka dapatkan makanan sambil mereka menghabiskan masa di sini," titah Tunku Zain Al-Abidin kepada pemberita.

(Turut mengiringi baginda Tuanku Muhriz, Menteri Besar Negeri Sembilan, Datuk Seri Aminuddin Harun/Foto FB Menteri)

Datuk Bandar MBS, Datuk Masri Razali gembira dengan sambutan itu selain turut menyasarkan kehadiran pelancong luar ke taman rekreasi itu."Saya rasa sambutan orang ramai sangat baik. Ada yang datang dari jauh Gemencheh, pun ada luar dari Negeri Sembilan pun ada. Ia merupakan satu pengiktirafan program yang kami rasakan amat baik dalam menarik pelancong luar dan tempatan datang ke Seremban," kata Masri kepada pemberita.Sementara itu, pengunjung yang ditemui menyatakan keterujaan terhadap pelaksanaan program yang julung kalinya diadakan di negeri adat perpatih itu."Sangat seronok. Bila cuti sekolah, kadang-kadang kita tidak tahu mahu bawa anak-anak berjalan ke mana. Maka, boleh bawa anak-anak ke sini. Dekat pun dekat, tak perlu pergi jauh," kata Amira Jamal kepada pemberita."Saya rasa ini amat bagus. Kita nampak ini adalah antara inisiatif kerajaan negeri dan juga pihak berkuasa tempatan untuk kita sama sama naikkan taraf pelancongan di Seremban," kata Nor Azhar Ismail kepada pemberita."Cahaya lampu warna-warni ini sangat cantik. Ini adalah pertama kali diadakan di Seremban dan ini amat bagus untuk tarik pelancong datang ke Seremban," jelas Dennis Wong kepada pemberita.


Imam, isteri dan empat anak maut kemalangan

SEGAMAT, 2 September- Seorang imam bersama-sama isterinya dan empat anak mereka maut namun anak lelakinya cedera parah selepas terbabit kemalangan melibatkan lima kenderaan di kilometer 5 Jalan Segamat-Kuantan berhampiran Loji Petronas, dekat Segamat Johor pada pukul 6.37 petang semalam.Ketua Polis daerah Segamat Superintendan Ahmad Zamry Marinsah berkata, sebuah lori yang membawa muatan pasir hilang kawalan ketika sedang melalui jalan itu yang kebetulan ada kerja-kerja pembaikan jalan.Pemandu lori itu terbabas ke laluan bertentangan dan merempuh kereta dinaiki keluarga berkenaan yang datang dari Segamat menuju ke Kuantan.Imam yang bertugas di Segamat itu berusia 46 tahun, isterinya (43) serta tiga orang perempuan dan seorang kanak-kanak lelaki itu berusia lima hingga 17 tahun.Bagaimanapun anak lelakinya berusia 15 tahun dirawat di hospital akibat kecederaan parah yang dialaminya.Pemandu lori berkenaan turut cedera parah dalam kemalangan itu.Kes disiasat mengikut Seksyen 41 (1) Akta Pengangkutan Jalan 1987.


PRK Johor: Pengundi luar kawasan pulanglah tunai tanggungjawab

MUAR, 2 September- Pengundi luar kawasan dinasihatkan pulang menunaikan tanggungjawab untuk mengundi pada Pilihan Raya Kecil (PRK) Johor 9 September ini.Setiausaha Agung DAP, Anthony Loke Siew Fook menyuarakan kebimbangannya, sekiranya peratusan keluar mengundi rendah bagi PRK Parlimen Pulai dan Dewan Negeri (DUN) Simpang Jeram.Ini kerana menurutnya bahawa ramai pengundi di kedua-dua kawasan itu bekerja di luar kawasan khususnya di Kuala Lumpur dan Singapura.“Cabaran kita ialah untuk mengenal pasti pengundi-pengundi luar kawasan dan menghubungi mereka untuk pulang mengundi.“Kita juga kena yakinkan ibu bapa dan saudara mara, agar mereka ingatkan tanggungjawab kepada ahli keluarga mereka, untuk mengundi,” katanya malam tadi selepas menyampaikan ucapan pada Ceramah Pakatan Harapan di Wisma DAP Muar, di sini.Beliau yang juga Menteri Pengangkutan berkata, kebimbangan itu sekali gus akan memberi impak kepada kedudukan yang sah bagi wakil rakyat yang dipilih.Ini termasuk menjejaskan peluang calon Pakatan Harapan (PH) untuk memenangi kerusi di kedua-dua kawasan itu.“Pilihan raya umum atau pilihan raya kecil, peratusan keluar mengundi yang tinggi amat penting kerana akan memberikan keabsahan (kedudukan yang sah) kepada wakil rakyat tersebut.“Sekiranya peratusan keluar mengundi kurang daripada lima puluh peratus maka dia (calon) tidak mewakili suara rakyat majoriti pengundi,” ujarnya.Jelas Loke, keabsahan penting untuk seseorang wakil rakyat membawa suara pengundi di kawasan tersebut.Oleh itu, Loke berkata, peratusan keluar mengundi yang tinggi amat penting demi kelangsungan sistem demokrasi.“Setiap kali mana-mana pilihan raya, DAP sasar mesti lebih 70 peratus keluar mengundi,” katanya.

Genap seminggu tempoh berkempen, jentera parti meneruskan program dengan Ceramah Pakatan Harapan.Lebih 100 orang penduduk Cina yang juga merupakan pengundi kawasan Simpang Jeram menghadiri ceramah itu malam tadi.Berdasarkan pemerhatian, rata-rata mereka yang hadir adalah pengundi saluran 1 dan saluran 2. Selain mengadakan ceramah fizikal, PH turut membuat penstriman secara langsung menerusi media sosial. Antara pemimpin yang hadir ceramah pada malam itu adalah Presiden Parti Amanah Negara (Amanah), Datuk Seri Mohamad Sabu, Pengerusi PH Terengganu, Datuk Raja Ir Kamarul Bahrin Shah Raja Sir Ahmad Baharuddin Shah, Pengarah Strategi Amanah, Datuk Seri Dr Dzulkefly Ahmad, Ahli Parlimen Bakri, Tan Hong Pin dan Setiausaha Agung Amanah, Datuk Dr Hatta Ramli. PRK Parlimen Pulai dan DUN Simpang Jeram diadakan susulan kematian penyandangnya, Salahuddin yang juga Menteri Perdagangan Dalam Negeri dan Kos Sara Hidup, pada 23 Julai lepas.Dalam PRK kali ini, Nazri berdepan saingan tiga penjuru, melawan Ahli Jawatankuasa Pas Pusat Dr Mohd Mazri Yahya (Perikatan Nasional) dan calon bebas yang juga ahli perniagaan S.Jeganathan.


Juara Bintang Kecil 2023 dinobat 3 September

KUALA LUMPUR, 2 September- Lapan peserta akan berentap bagi merebut gelaran Juara Bintang Kecil 2023 yang mempertaruhkan hadiah wang tunai keseluruhan berjumlah RM90,000.

Program terbitan Radio Televisyen Malaysia (RTM) itu berlangsung pada pukul 9.00 malam, Ahad ini, 3 September di Arena Gemilang, DeTAR Putra, Universiti Malaysia Sarawak (UNIMAS), Kota Samarahan, Sarawak.Pertandingan mencungkil bakat nyanyian si cilik itu akan bersiaran menerusi saluran TV2.Selain itu, ia boleh juga ditonton menerusi penstriman langsung di Facebook RTM Sarawak dan RTMKlik ( www.rtmklik.rtm.gov.my).Juara pada pentas akhir itu bakal membawa pulang hadiah wang tunai berjumlah RM20,000 manakala naib juara RM15,000, tempat ketiga RM10,000 dan sagu hati RM 5,000 setiap seorang.Lapan peserta tersebut masing-masing Nurfarina Farha Abdul Zahir (Selangor), Muhammad Nur’Iman Darwisy Mohd Noorazreen (Kuala Lumpur), Muhammad Shazril Izrul Mohd Shamsul (Kedah), dan Wa’ie Mohd Zain (Johor).Seterusnya, Fateeha Nasleen Suhaillin (Sabah), Mohd Alif Ikmal Danial Azawan (Sabah), dan dua peserta dari Zon Sarawak iaitu Elle Precious Arnold dan Nur Qasih Umairah Abdullah.Kemuncak Bintang Kecil 2023 itu menampilkan gandingan dua pengacara Azam Pitt dan Sweet Qismina, dan turut diserikan dengan persembahan artis jemputan Dayang Nurfaizah, Ernie Zakri, Luca Sickta, Kmy Kmo dan Hijrah Yahya yang bakal menghiburkan penonton dengan lagu popular masing-masing.

(Dayang Nurfaizah, Ernie Zakri, Luca Sickta, Kmy Kmo dan Hijrah Yahya bakal membuat persembahan pada Kemuncak Bintang Kecil 2023)


Pencalonan Anugerah Raja Faisal dibuka

KUALA LUMPUR, 1 September- Sekretariat Agung Anugerah Raja Faisal pencalonan untuk anugerah bagi tahun 2025 sudah dibuka.Setiausaha Agung Anugerah Raja Faisal, Dr. Abdulaziz Alsebail berkata, ia menandakan kemuncak dalam sejarah panjang penganugerahan selama 47 tahun, dalam mengiktiraf serta memberi penghormatan kepada individu dan entiti terkemuka yang telah memartabatkan kemanusiaan dengan karya serta hasil usaha mereka. Jelas Dr.Alsebail, subjek bagi kategori anugerah untuk tahun 2025 adalah Pengajian Islam: Kajian Arkeologi di Semenanjung Arab; Bahasa dan Kesusasteraan Arab: Kajian Identiti dalam Kesusasteraan Arab; Perubatan: Terapi Selular dan Sains: Fizik.Manakala hadiah Jasa kepada Islam adalah anugerah kehormat yang diberikan kepada mereka yang mempunyai sumbangan kepada Islam dan kemanusiaan secara keseluruhannya.Pencalonan untuk Anugerah Raja Faisal akan diteruskan dalam tempoh tujuh bulan iaitu bermula daripada 1 September 2023 dan akan berakhir pada 31 Mac 2024, dan pencalonan akan diterima daripada institusi akademik dan saintifik serta pusat penyelidikan. Pencalonan boleh dihantar melalui pos, e-mel: This email address is being protected from spambots. You need JavaScript enabled to view it., atau melalui portal: https://www.kingfaisalprize.org/nominations.Sejak tahun 1979, lebih daripada 290 saintis dan sarjana dari 45 buah negara telah dianugerahkan dengan Anugerah Raja Faisal. Kebanyakan dalam kalangan pemenang anugerah tersebut juga turut menjadi pemenang dan menerima anugerah global berprestij yang lain.Setiap pemenang akan menerima paten yang ditulis dalam kaligrafi Arab di atas kertas mewah, pingat emas 24 karat seberat 200 gram, dan AS$200,000.Dari Malaysia, anugerah bagi kategori Jasa kepada Islam pernah dianugerahkan kepada Tunku Abdul Rahman, pada 1983, Tun Dr Mahathir Mohammad, pada 1997 dan Tun Abdullah Ahmad Badawi, pada 2011.

( Tun Abdullah Ahmad Badawi muncul pemenang Anugerah Raja Faisal pada 2011)


Program Semarak Gemilang, Pendang disambut meriah masyarakat Siam

ALOR SETAR, 1 September- Program Semarak Gemilang peringkat Negeri Kedah anjuran Jabatan Penerangan Negeri Kedah yang diadakan di Kampung Tok Set mendapat sambutan ramai daripada masyarakat Siam.Program, melibatkan 13 buah kampung komuniti Siam bawah Komuniti Madani di daerah Pendang.Pengarah Penerangan Negeri Kedah, Nasrudin H. Mahmud berkata, program tersebut adalah yang pertama kali diadakan bersama komuniti Siam di kawasan berkenaan.Ia bertujuan mengeratkan lagi hubungan dengan masyarakat dan menaikkan semangat patriotik untuk terus memperingati pengorbanan serta jasa pejuang terdahulu."Kita hidup dalam masyarakat yang pelbagai tetapi kita adalah satu keluarga di mana kita berpegang kepada prinsip rukun negara iaitu yang last sekali kesopanan dan kesusilaan. Kita hormat menghormati antara satu sama lain dan inilah sebagai teras kepada pembangunan kita,"kata Nasrudin.Beliau bercakap kepada pemberita selepas gimik penyerahan jalur gemilang kepada Ketua Ketua Kampung.Sementera itu, Pengerusi Komuniti Madani Masyarakat Siam Pendang, Lereang a/l Huan menyambut baik inisiatif yang diadakan demi mengeratkan perpaduan kaum di daerah tersebut."Daripada kami masyarakat Siam, kita pun sangat berbangga kepada inisiatif pihak kerajaan,"kata Lereang.Pelbagai aktiviti berlangsung antaranya pemasangan Jalur Gemilang, nyanyian lagu patriotik, persembahan Gendang Panjang, pertandingan masakan, mewarna dan sukaneka.


PM bantu Sazali P.Ramlee

KUALA LUMPUR, 1 September- Penderitaan yang ditanggung anak seniman agung negara, Allahyarham Tan Sri P Ramlee, Sazali P. Ramlee mendapat perhatian Perdana Menteri, Datuk Seri Anwar Ibrahim.Menerusi hantaran di laman Facebooknya, Perdana Menteri berkata, Sazali yang pernah terlibat dengan kemalangan dan dikategori sebagai Orang Kurang Upaya (OKU) tidak lagi punya kekuatan untuk bekerja dan mencari rezeki .Kini isterinya pula memerlukan perhatian dan rawatan segera dari doktor akibat masalah tulang belakang dan saraf di leher. Beliau berharap, sumbangan yang diberi sedikit sebanyak dapat meredakan beban yang ditanggung Sazali dan isteri."Lantaran itu, saya telah mengutuskan Setiausaha Politik saya saudara Ahmad Farhan Fauzi untuk segera ketemu saudara Sazali dan menyampaikan bantuan daripada pihak saya. Alhamdulillah, saudara Farhan telah berjumpa Sazali petang tadi.  "Saya amat berharap sedikit sumbangan dari pihak saya ini dapat meredakan beban yang ditanggung Sazali dan isteri. Saya mendoakan urusan rawatan dipermudah serta lekas diberi kesembuhan oleh Allah SWT, insya-Allah,"katanya dalam hantaran tersebut.


Trend pasaran baharu dorong pertambahan kemasukan pelancong luar

KUALA LUMPUR, 1 September- Industri pelancongan mencatat pertambahan kehadiran pelancong dari luar negara sebanyak 69.3% sehingga Julai tahun ini.Menteri Pelancongan, Seni dan Budaya, Datuk Seri Tiong King Sing berkata, peningkatan didorong beberapa aspek antaranya trend pasaran pelancongan baharu menerusi perkhidmatan pelancongan digital. "Seperti yang kita ketahui, pasaran pelancongan juga dipengaruhi oleh trend pengembaraan baharu. Hasil kajian terkini mendapati, antara trend popular tahun ini adalah "pay-cation". Ia seperti konsep "bleisure" iaitu perniagaan dan riadah,"katanya.Beliau berkata demikian pada Majlis Pelancaran Matta Fair 2023, di Ibu Negara.Teks ucapannya disampaikan Ketua Setiausaha Kementeriannya, Datuk Roslan Abdul Rahman.Sementara itu, beliau turut memuji usaha Persatuan Ejen-ejen Pelancongan dan Pengembaraan Malaysia (MATTA) menganjurkan Matta Fair dalam usaha merancakkan lagi industri pelancongan negara.Matta Fair 2023 yang berlangsung selama tiga hari bermula 1 hingga 3 September, diadakan di Pusat Pameran dan Perdagangan Antarabangsa Malaysia (MITEC) dari pukul 10.00 pagi hingga 9.00 malam.


KBS bawa Muhammad Aqil jumpa pakar tentukan jenis prostetik

KUALA LUMPUR, 1 September- Kementerian Belia dan Sukan (KBS) telah membawa murid Orang Kurang Upaya (OKU) Muhammad Aqil Naufal Zahiran, bertemu dengan pakar untuk menentukan jenis prostetik yang diperlukan bagi membolehkannya menyertai aktiviti sukan.Menerusi hantaran di Facebook, Menteri Belia dan Sukan Hannah Yeoh berkata pihaknya melalui Institut Sukan Negara (ISN), akan menyelia pemasangan prostetik bagi murid berusia 11 tersebut yang memerlukan kaki palsu paras pinggul, hari ini.Kisah Muhammad Aqil menjadi tular, apabila klip yang memaparkan dia menamatkan perlumbaan 100 meter menggunakan tongkat, dalam satu Kejohanan Olahraga Pendidikan Khas. Pelajar sekolah tersebut merupakan murid Program Pendidikan Inklusif Penuh di sebuah sekolah rendah di Pahang itu, kehilangan kaki kirinya akibat jangkitan kuman pada 2015.“Ia bukan tentang menjadi yang terpantas, tetapi mengenai keinginan dan keazamannya untuk menamatkan perlumbaan yang mengagumkan saya,” kata Hannah dalam hantaran itu hari ini.Sementara itu, Pakar Perubatan Sukan di ISN Dr Ahmad Munawwar Helmi berkata pihaknya akan menjalankan pemeriksaan lanjut ke atas Muhammad Aqil, bagi memastikan tiada sebarang komplikasi yang berlaku sekiranya beliau memakai kaki palsu berkenaan.“Kami membuat pemeriksaan susulan untuk memastikan sokongan jangka panjang dan tiada komplikasi,” katanya.Turut hadir pada sesi pertemuan tersebut adalah pihak Persatuan Bola Sepak Orang Kudung Malaysia (MAFA), sebuah pertubuhan bukan kerajaan yang mengetuai inisiatif Projek Tongkat yang bertujuan menawarkan sokongan, kepada mereka yang diamputasi melalui sukan.Mereka yang kudung kaki dan ingin bermain bola sepak boleh hubungi 011-36296375 atau e-mel ke This email address is being protected from spambots. You need JavaScript enabled to view it. atau berhubung di media sosial melalui laman Facebook Projek Tongkat dan Instagram projek_tongkat.


Menteri Agama, adakan lawatan kerja ke Mesir

SEPANG, 1 September - Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar akan mengadakan lawatan kerja ke Mesir selama lima hari bermula hari ini hingga 5 September depan bagi mengukuhkan hubungan kerjasama hal ehwal Islam antara kedua-dua negara. Mohd Na'im memaklumkan, lawatan kerja berkenaan akan melibatkan pertemuan bersama beberapa pemimpin-pemimpin organisasi Islam di Mesir dan disertai ketua-ketua agensi agama di bawah Jabatan Kemajuan Islam Malaysia (JAKIM). "Dalam lawatan rasmi ini, saya akan bertemu dengan beberapa pemimpin agama tertinggi di Mesir seperti syeikh Azhar dan Mufti Besar Mesir. "Selain itu, saya akan bertemu dengan pelajar-pelajar Malaysia di sana dan berharap dapat memberi sokongan dan dokongan kepada mereka", katanya di sini. Jelasnya, lawatan kerja itu akan turut membincangkan cadangan rangka kerjasama antara Kerajaan Malaysia dan kerajaan Mesir melalui beberapa Memorandum Persefahaman (MoU) dalam bidang hal ehwal Islam.Sementara itu, Na'im menasihati masyarakat agar berhati-hati dan tidak mempermainkan lafaz taklik di media sosial.Dia turut menyelar tindakan tidak bertanggungjawab dengan menjadikan isteri sebagai objek pertukaran kepada sesuatu perkara.

( Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar)

"Daripada sudut hukum, taklik ini tidak boleh ditarik balik bila sudah dilafazkan.

Dalam konteks ini, bila mana taklik ini dikaitkan dengan perceraian dengan talak tiga kepada seorang isteri, ini adalah satu perkara yang amat tidak bertanggungjawab sebab seorang isteri itu tidak boleh dijadikan sebuah objek pertukaran yang menjadi sebab kepada sesuatu taklik. "Sama ada jatuh talak ataupun tidak di bawah peruntukan undang-undang jelas menunjukkan untuk mengesahkan taklik tersebut perlu difailkan kepada mahkamah Syariah", katanya.Baru-baru ini, tular di media sosial, seorang individu dan penyokong sebuah parti politik telah menjatuhkan taklik kepada isterinya.Individu tersebut membuat hantaran lafaz taklik di media sosial pada Februari lalu yang menyebut, “saya akan ceraikan isteri dengan talak tiga jika PMX dan kerajaan perpaduan masih bertahan sampai bulan 8, 2023”.Namun, selepas hantaran itu tular, individu berkenaan mendakwa hantaran itu adalah palsu dan telah disunting oleh pihak tidak bertanggungjawab.


Agong, PM anwar ucap takziah buat keluarga Muhammad Noh

KUALA LUMPUR, 1 September- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah hari ini menzahirkan ucapan takziah kepada seluruh keluarga anggota Angkatan Sukarelawan Malaysia (RELA), Muhammad Noh Muhammad Isa yang meninggal dunia semalam.Turut menzahirkan ucapan takziah ialah Raja Permaisuri Agong Tunku Azizah Aminah Maimunah Iskandariah.Menurut catatan di laman Facebook Istana Negara, Seri Paduka berdua menzahirkan rasa dukacita dengan pemergian Allahyarham dan menzahirkan harapan agar seluruh keluarga Allahyarham sabar dan tabah menghadapi dugaan serta suasana sedih dan pilu ini.“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan dalam kalangan mereka yang beriman dan beramal soleh,” menurut hantaran itu.Allahyarham adalah ketua kontinjen Rela Negeri Sembilan dan dilapor rebah dipercayai akibat serangan jantung semasa melintasi pentas utama di Dataran Majlis Bandaraya Seremban sempena sambutan Hari Kebangsaan ke-66 peringkat Negeri Sembilan. Muhammad Noh, 53, yang dikejarkan ke Hospital Tuanku Ja’afar, Negeri Sembilan disahkan meninggal dunia oleh pihak hospital.Sementara itu, Perdana Menteri Datuk Seri Anwar Ibrahim turut mengucapkan takziah kepada keluarga Muhammad Noh Muhammad Isa.Menerusi catatan di Facebook hari ini Perdana Menteri juga merakamkan ucapan terima kasih atas komitmen serta dedikasi Allahyarham buat rakyat dan negara.“Semoga rohnya dicucuri rahmat dan ditempatkan dalam kalangan mereka yang beriman dan beramal soleh,” katanya.


Nahas Elmina: laporan awal dikeluarkan minggu kedua bulan ini

KUALA LUMPUR, 1 September - Laporan awal nahas pesawat jenis Beechcraft Premier 1 yang terhempas di Elmina, Shah Alam, Selangor 17 Ogos lalu, bakal dapat dikeluarkan pada minggu kedua bulan ini.Menteri Pengangkutan, Anthony Loke berkata, data berhubung hasil rakaman suara 30 minit dalam komponen 'memory puck' kini masih dianalisa."Data berkenaan masih dianalisa. Seperti yang saya janjikan laporan awal akan dikemukan 30 hari selepas insiden."Saya menjangkakan laporan awal nahas dapat kita keluarkan pada minggu kedua bulan September", katanya demikian kepada media di sini.Data rakaman suara yang berada dalam komponen 'memory puck' pesawat malang itu, sebelum ini dihantar ke Florida, Amerika Syarikat untuk diekstrak.

Dalam insiden pada jam 2.50 petang 17 Ogos lalu, 10 lelaki disahkan maut selepas pesawat jenis Beechcraft Premier 1 terhempas di Bandar Elmina dekat Shah Alam.

Lapan yang maut adalah penumpang dan dua kru pesawat, manakala dua lagi adalah seorang pemandu kereta dan penunggang motosikal p-hailing  yang melalui kawasan itu ketika pesawat terhempas.


Ahmad Terrirudin dilantik sebagai Peguam Negara

PUTRAJAYA, 1 September- Peguam Cara Negara Datuk Ahmad Terrirudin Mohd Salleh dilantik sebagai Peguam Negara berkuat kuasa 6 September ini, umum Ketua Setiausaha Negara Tan Sri Mohd Zuki Ali.Menerusi satu kenyataan, Tan Sri Mohd Zuki berkata Yang di-Pertuan Agong Al-Sultan Abdullah Ri'ayatuddin Al-Mustafa Billah Shah telah memperkenankan pelantikan Datuk Ahmad Terrirudin selaras dengan Fasal (1) Perkara 145 Perlembagaan Persekutuan.Datuk Ahmad Terrirudin, 55, menggantikan Tan Sri Idrus Harun yang akan tamat tempoh lantikan secara kontrak pada 5 September 2023.Tan Sri Idrus yang sebelum ini merupakan bekas Hakim Mahkamah Persekutuan, dilantik sebagai Peguam Negara dengan kontrak dua tahun bermula 6 Mac 2020.Beliau kemudiannya dilantik semula ke jawatan berkenaan pada 6 Mac 2022 untuk tempoh setahun lagi. Pada 3 Mac lepas, kontrak Tan Sri Idrus sebagai Peguam Negara disambung untuk tempoh enam bulan berkuat kuasa 6 Mac.Tan Sri Mohd Zuki turut merakamkan penghargaan kepada Tan Sri Idrus atas perkhidmatan sepanjang memegang jawatan Peguam Negara.


Perak mahu dapatkan Starlink bagi atasi isu capaian internet di pedalaman

KAMPAR, 1 September - Kerajaan Perak berhasrat menggunakan peranti satelit Starlink dalam usaha mengatasi isu capaian internet di beberapa kawasan pedalaman di negeri berkenaan.Exco Komunikasi, Multimedia dan Pertubuhan Bukan Kerajaan (NGO) Perak, Mohd Azlan Helmi berkata, penggunaan Starlink dilihat praktikal berikutan peranti mudah alih itu dapat memberikan akses internet lebih luas dan pantas kepada penduduk pedalaman."Ini cabaran untuk kita (kerajaan Perak). Pertamanya adalah kos bagi mendapatkan Starlink. Kedua adalah dari segi 'bandwidth' atau jumlah data yang ditawarkan kepada penduduk pedalaman."Ini antara benda-benda perlu dilihat dan diperhalusi secara teknikal", ujar Azlan kepada pemberita melancarkan laman web Press Rider di Universiti Tunku Abdul Rahman (UTAR), di sini.Tambahnya, bagi mengatasi isu capaian internet untuk jangka panjang, sebanyak 105 menara telekomunikasi di bawah pelan Jalinan Digital Negara (Jendela) Fasa 2 yang sedang dalam pembinaan dijangka siap penghujung tahun ini.


Wira penyelamat kebakaran menang Anugerah Muhibbah bagi bulan Ogos

PAGOH, 29 Ogos 2023- Tindakan berani sepasang suami isteri dalam membantu menyelamatkan dua orang kanak-kanak lelaki dari sebuah kedai yang sedang terbakar telah memenangi hati pengarang media selaku juri untuk Anugerah Muhibbah Kelab Akhbar Kebangsaan-MACROKIOSK.Pekerja kedai serbaneka Amirul Husni bin Afendey, 25, dan isterinya, pekerja kilang Nur Syarina binti Muhammad Noor, 23, dipilih sebagai pemenang bulanan bagi bulan Ogos, atas tindakan berani mereka membantu seorang bapa bersama dua anak lelakinya dari tingkat atas sebuah rumah kedai yang terbakar.Presiden Kelab Akhbar Kebangsaan Malaysia (NPC) Datuk Ahirudin Attan berkata pasangan tersebut wajar diberi penganugerahan tersebut kerana telah mempamerkan semangat Muhibbah sejati melalui tindakan mereka yang tidak mementingkan diri sendiri dalam membantu antara satu sama lain."Pemenang bulan ini wajar menerima anugerah ini kerana para juri mengiktiraf dan menghargai usaha berani mereka dalam membantu orang lain yang kesusahan. Mereka bertindak sedemikian tanpa mengharapkan sebarang pengiktirafan mahupun ganjaran."Amirul dan Syarina telah mempamerkan semangat Muhibbah yang kami ingin teladani dan galakkan," katanya.NPC, bersama-sama penyedia platform penyelesaian perusahaan MACROKIOSK, melancarkan siri anugerah bulanan pada April untuk mengiktiraf mana-mana individu, kumpulan atau organisasi yang terbaik mencontohi semangat Muhibbah di Malaysia. Kumpulan pengarang media secara giliran akan menilai calon bagi anugerah tersebut.Ketua Pegawai Eksekutif MACROKIOSK Datuk Kenny Goh, dalam ucapan tahniah kepada pemenang, berkata tindakan pasangan itu yang tidak mementingkan diri mengagumkan para juri kerana mereka sememangnya melambangkan semangat Muhibbah.“Sungguh menggembirakan melihat bagaimana inisiatif kami bersama NPC ini membantu membangkitkan semangat Muhibbah. Perbuatan mulia seperti yang dilakukan oleh Amirul dan Syarina sungguh menginspirasi."Kami berharap anugerah ini akan terus memberi inspirasi kepada orang lain, serta memberi impak kepada generasi akan datang, untuk terus menyemai semangat Muhibbah sebagai gaya hidup kita di Malaysia," katanya.Sementara itu, Amirul, dalam ucapan terima kasih kepada NPC dan MACROKIOSK atas anugerah tersebut, berkata: “Kami tidak pernah menjangkakan bahawa tindakan kami akan mendapat pengiktirafan seperti ini. Anugerah ini pasti akan memberi motivasi kepada kami untuk terus membantu mereka yang memerlukan, dengan harapan dapat memberi inspirasi kepada orang lain untuk menjalani gaya hidup Muhibbah sebagai rakyat Malaysia sejati."Pada pagi 6 Julai lalu, Amirul menghantar Syarina untuk menunggu bas kilang di pinggiran jalan utama berhadapan deretan kedai. Syarina tiba-tiba ternampak asap hitam keluar dari salah sebuah rumah kedai berhampiran, milik warga tempatan bernama Zamirul Suahimi. Sejurus kemudian, Zamirul membuka tingkap dan meminta bantuan sambil membawa dua anak lelakinya iaitu Muhammad Firas Syahmi, 10, dan Muhammad Harith, empat, dari tingkat atas rumah kedai tersebut. Tanpa berfikir panjang, Amirul dan Syarina berlari untuk menyambut anak-anak tersebut dari bawah dengan selamat.Walau bagaimanapun, Zamirul, yang terjun dari tingkat yang sama selepas mencampakkan anak-anaknya ke bawah, mengalami kecederaan di tangan apabila terkena struktur zink. Beliau juga melecur di telinga, kelopak mata dan mulut, serta bengkak di sekitar lehernya. Beliau kemudiannya menerima rawatan di Hospital Pakar Sultanah Fatimah di Muar.Dalam kejadian tersebut, 10 buah rumah kedai termasuk kedai runcit, dua kedai motosikal, kedai peralatan rumah dan sebuah rumah musnah terbakar.Anugerah Muhibbah NPC-MACROKIOSK membawa hadiah wang tunai sebanyak RM2,000, sijil dan baucar daripada jenama teh gaya hidup serantau terkemuka Tealive, jenama pasaran segar gaya hidup terkemuka Jaya Grocer dan jenama yogurt asli terkenal llaollao.

(Zamirul (KANAN) mengucapkan tahniah kepada Amirul dan isterinya Syarina)


66 Peserta sertai kayuhan berbasikal Semarak Merdeka

SONGKHLA, 1 September- Raja Muda Perlis, Tuanku Syed Faizuddin Putra Jamalullail mengetuai delegasi dari Perlis seramai 66 orang peserta terdiri daripada ketua-ketua agensi Negeri dan Persekutuan serta swasta pada program kayuhan berbasikal Semarak Merdeka dan promosi Kempen Tahun Melawat Perlis 2024-2025 di Mukim Khlong Hae, Daerah Sadao, Wilayah Songkhla, Thailand.Kesemua peserta memakai baju yang tersemat bendera Malaysia dan mengibarkan Jalur Gemilang pada basikal masing-masing dengan kayuhan sejauh 20 kilometer di sekitar mukim itu bermula dan berakhir di perkarangan Pejabat Datuk Bandar Khlong Ngae.Baginda turut berkenan menyampaikan sumbangan RM2,000 daripada Majlis Agama Islam Dan Adat Istiadat Melayu Perlis (MAIPs) kepada tiga buah masjid yang disinggahi dan disantuni sepanjang program tersebut iaitu Masjid Al-Jadid, Masjid Aishah Radiallahuanha dan Masjid Nurul Huda, oleh Imam Yaakob Saleh.Sumbangan dari MAIPs itu bertujuan membantu jawatankuasa masjid terbabit untuk menjalankan kerja-kerja kebajikan, menyelenggara masjid dan membantu golongan yang memerlukan. Tuanku Syed Faizuddin Putra berharap agar hubungan baik antara Malaysia khususnya Perlis dan Wilayah Selatan Thailand akan terus berkekalan dan turut menjemput warga Selatan Thailand khususnya di Khlong Hae untuk datang beramai-ramai ke Perlis bagi menjayakan dan memeriahkan lagi Tahun Melawat Perlis 2024-2025 pada tahun hadapan.


Mayat kru kapal jatuh laut ditemukan di perairan Pulau Tengah

SHAH ALAM, 1 September- Mayat lelaki dipercayai kru kapal warga Filipina yang dilaporkan jatuh ke dalam laut Rabu lepas, ditemukan dalam keadaan terapung di sekitar perairan Pulau Tengah, pagi tadi.Menerusi satu kenyataan, Timbalan Pengarah (Operasi) Agensi Penguatkuasaan Maritim Malaysia Selangor, Komander Maritim Mohd Sharenliza Ghazali berkata bot Penggalang 10 yang sedang dalam Op Carilamat menemukan mayat mangsa pada pukul 9.26 pagi. Beliau berkata mayat tersebut dibawa ke Jeti Pangkalan Polis Marin Pulau Indah untuk proses pengecaman oleh agen kapal Eco Galaxy, sebelum diserahkan kepada pihak polis dan dibawa ke Hospital Banting untuk tindakan lanjut."Pengecaman awal oleh agen Kapal Eco Galaxy mengesahkan mayat itu adalah Peligres Jaime Langusta, 57, yang dilaporkan jatuh laut ketika ditugaskan untuk menurunkan 'pilot ladder’ (tangga malim) pada 30 Ogos lalu," katanya dalam kenyataan tersebut.Susulan penemuan itu, katanya Op Carilamat ditamatkan pada pukul 1.13 petang dan Pos Hadapan Carilamat (PHC) di jeti Tanjung Rhu, Pulau Carey ditutup.


Akta Muzium bakal digubal bagi kawal selia aktiviti Muzium

KUALA LUMPUR, 1 September- Kementerian Perpaduan Negara sedang menggubal akta baharu yang dikenali sebagai Akta Muzium bagi mengawal selia aktiviti berkaitan muzium di seluruh negara.Menteri berkenaan, Datuk Aaron Ago Dagang berkata akta tersebut akan mewajibkan setiap muzium mendaftarkan semua koleksi negara bagi tujuan rujukan dan penetapan standard dalam setiap pameran."Kita akan menggubal Akta Muzium kerana sebelum ini Muzium bergantung kepada akta warisan."Kita ingin mengangkat akta ini untuk memelihara keperluan Muzium supaya kita boleh adakan apa yang perlu ada di Muzium pada masa hadapan", katanya selepas merasmikan sambutan 60 Tahun Muzium Negara dan melancarkan kapsul masa di sini hari ini.Akta tersebut dijangka akan dibentangkan di Parlimen hujung tahun ini.Selain itu, Aaron berkata Jabatan Muzium Negara akan menggunakan kaedah pembelian tiket bayaran tanpa tunai diseluruh negara dalam tempoh terdekat.Tambah beliau, kerajaan memberikan tiket secara percuma kepada warganegara Malaysia untuk mengunjungi Muzium Negara pada 2, 3 dan 16 September ini.Pemberian tiket itu bersempena Sambutan 60 Tahun Muzium Negara dan Hari Malaysia.

(Menteri Perpaduan Negara, Datuk Aaron Ago Dagang/FOTO BERNAMA)


Ubah stigma TVET sebagai pendidikan kelas kedua

KUALA LUMPUR, 1 September - Pendidikan Teknikal dan Latihan Vokasional, TVET harus dipandang positif kerana mampu membawa masa depan lebih cemerlang terutama kepada belia.Tindakan sesetengah individu menolak Pendidikan TVET akan menyebabkan mereka terlepas peluang terbaik dalam kerjaya.Jelas Ahli Dewan Negara, yang juga pakar pendidikan TVET, Senator Datuk Dr Nelson Renganathan, ibu bapa juga perlu memainkan peranan mendorong anak-anak mengikuti program itu.Kesediaan syarikat gergasi yang mahu melatih graduan TVET serta menawarkan pekerjaan adalah peluang yang tidak harus dilepaskan kerana adanya penawaran pelbagai kemudahan serta elaun oleh kerajaan.Malah, kemasukan pelaburan asing yang tinggi seperti TESLA, akan membuka lebih banyak peluang kepada graduan TVET." Ramai dalam kalangan kita tidak faham termasuk ibu bapa dan para pelajar. Mereka tidak faham apa itu TVET."Namun, di negara-negara membangun seperti Jerman, Finland dan lain-lain termasuk Jepun, bidang TVET merupakan bidang yang menghasilkan pendapatan tinggi", katanya ketika ditemui RTM di sini.Dr Nelson mengulas laporan media sebelum ini, mengenai lebih 70 peratus calon yang ditawar kemasukan ke Institut Latihan Kemahiran Belia dan Sukan tahun ini menolak melanjutkan pelajaran dalam TVET.

( Ahli Dewan Negara, Senator Datuk Dr Nelson Renganathan)


Unit HAZMAT terima aset baharu bernilai RM10.255 juta

PUTRAJAYA, 1 September- Unit Khas Hazardous Material (HAZMAT) hari ini menerima aset baharu peralatan serta kenderaan pengesahan bahan kimia oleh Agensi Pengurusan Bencana Negara (NADMA) Bagi menaik taraf dan mempercekap pengoperasian.Ketua Pengarah Jabatan Bomba dan Penyelamat, Datuk Abdul Wahab Mat Yasin berkata , sumbangan aset bernilai RM10.255 juta itu amat diperlukan unit HAZMAT bagi melaksanakan operasi yang melibatkan bahan merbahaya."Kalau sebelum ini kita ada peralatan asas mengesan gas dan bahan kimia tetapi ia menggunakan teknologi terdahulu dan sebahagiannya telah konflik."Dengan peralatan canggih ni ia lebih cepat dan ia boleh mengesan sampel pada jarak 7km serta memberi perlindungan keselamatan kepada pegawai bomba dan petugas lain yang terlibat dalam operasi,"katanya.Beliau ditemui media pada Majlis Perhimpunan Bulanan Jabatan Bomba dan Penyelamat Malaysia di ibu pejabat JBPM di Putrajaya hari ini.Turut hadir, Ketua Pengarah NADMA Datuk Khairul Shahril Idrus yang turut menyempurnakan majlis penyampaian peralatan tersebut.Jelasnya, menerusi penggunaan teknologi tersebut tindakan pantas dapat dibuat ketika menangani sesebuah operasi berkaitan pencemaran sisa bahan kimia seperti yang pernah berlaku di Sungai Kim Kim Pasir Gudang sebelum ini. Dalam pada itu, beliau turut memaklumkan JBPM dalam usaha menaiktaraf Akademi Bomba dan Penyelamat Malaysia (ABPM) menjadi sebuah universiti awam dalam tempoh lima tahun lagi.Pelaksanaannya itu bakal merintis bidang pengajian kebombaan dan penyelamatan yang turut dibuka penyertaannya kepada orang awam yang berkelayakan.

(Ketua Pengarah Jabatan Bomba dan Penyelamat, Datuk Abdul Wahab Mat Yasin)


Tempoh sah laku sijil kursus pra perkahwinan Islam masih di peringkat perbincangan - JAKIM

KUALA LUMPUR, 1 September- Penetapan tempoh sah laku sijil Kursus Pra Perkahwinan Islam untuk had 10 tahun masih di peringkat cadangan dan pertimbangan. Jabatan Kemajuan Islam Malaysia (JAKIM) memaklumkan, cadangan itu dibangkitkan bagi memastikan pelaksanaan kandungan Modul Kursus Pra Perkahwinan Islam lebih relevan dan berkesan kepada bakal pengantin mengikut keadaan semasa. "Cadangan telah dibincangkan oleh JAKIM bersama Jabatan Agama Islam Negeri (JAIN)."(Bagaimanapun) ia masih lagi dalam peringkat cadangan dan pertimbangan untuk dilaksanakan," katanya dalam kenyataan. JAKIM akan mengeluarkan kenyataan rasmi berhubung perkara itu apabila ia sudah dimuktamadkan bersama pihak berkuasa agama negeri. Sebelum ini, sijil kursus pra perkahwinan yang meliputi pelbagai modul seperti Akidah & Ibadah, Akhlak Hubungan Dalam Keluarga, Pengurusan Kesihatan Keluarga, Perkahwinan & Prosedur dan sebagainya tidak mempunyai tempoh sah laku dan terpakai untuk seumur hidup.


Langgar tiang lampu, dua remaja maut ketika menerima rawatan

(Allahyarham Muhammad Fizz Razwail Zainuddin dan Allahyarham Muhammad Haikal Hakim Che Isa)

LANGKAWI, 1 September- Dua daripada empat remaja yang terlibat kemalangan di selekoh Lebuhraya Langkawi dua hari lalu, meninggal dunia ketika menerima rawatan di Unit Rawatan Rapi (ICU) Hospital Sultanah Maliha di sini. Muhammad Fizz Razwail Zainuddin, 18, meninggal dunia sekitar pukul 10.53 minit malam tadi, manakala Muhammad Haikal Hakim Che Isa, 18, meninggal dunia kira-kira pukul 8.58 pagi tadi.Jenazah kedua-duanya akan dikebumikan di Tanah Perkuburan Bohor Merah, hari ini.Ketua Polis Daerah, Asisten Komisioner Shariman Ashari berkata, kemalangan membabitkan sebuah kenderaan pelbagai guna (MPV) dari Kuah menghala ke Padang Gaong yang terbabas di selekoh, sebelum hilang kawalan dan melanggar tiang lampu jalan.Nahas tersebut berlaku pada Rabu lalu, kira-kira pukul 7.35 malam.Dalam kejadian itu, dua penumpang tercampak keluar daripada kenderaan, selain terdapat mangsa yang tersepit dan berjaya dikeluarkan oleh anggota bombaDua mangsa pula parah, manakala dua lagi termasuk pemandu cedera ringan dan dirawat di Hospital Sultanah Maliha.Kesemua mangsa berumur 18 tahun serta merupakan pelajar Tingkatan Enam dari Sekolah Menengah Kebangsaan (SMK) Mahsuri di sini.Shariman berkata, kejadian berlaku ketika jalan basah berikutan hujan renyai dan kes disiasat mengikut Seksyen 43(1) Akta Pengangkutan Jalan 1987.

(MPV terbabas dan langgar tiang lampu jalan di Langkawi pada Rabu lalu)


Temu Anwar di JB pada Ahad ini

KUALA LUMPUR, 1 September- Perdana Menteri, Datuk Seri Anwar Ibrahim mengajak orang ramai untuk turut serta dalam sesi Temu Anwar di Johor Bharu, Johor pada Ahad ini.Sesi itu akan diadakan di Universiti Teknologi Malaysia (UTM) Skudai."Seperti kelaziman, peserta yang hadir diberi ruang secara terus untuk bertanyakan apa jua soalan kepada saya."Insya-Allah, ruang ini kita gunakan sebaiknya dalam mencambah budaya wacana yang sihat dan segar," katanya menerusi Facebooknya.Pendaftaran boleh dibuat menerusi laman sesawang, temuanwar.com."Kita jumpa Ahad ini," kata Anwar.


Acryl Sani dilantik sebagai pengerusi PUNB berkuat kuasa hari ini

KUALA LUMPUR, 1 September- Bekas Ketua Polis Negara, Tan Sri Acryl Sani Abdullah Sani dilantik sebagai pengerusi Perbadanan Usahawan Nasional Bhd (PUNB) berkuat kuasa hari ini bagi menggantikan Datuk Ahmad Nazlan Idris yang telah melepaskan jawatan berkenaan pada 20 Disember 2022. Ketua Pegawai Eksekutif PUNB, Izwan Zainuddin berkata, ahli lembaga pengarah, pengurusan dan warga kerja PUNB mengucapkan tahniah susulan pelantikan tersebut dan mengalu-alukan kehadiran Acryl Sani di PUNB.“Kami yakin dapat bekerjasama rapat dengan Acryl Sani dan memanfaatkan pengalaman luas serta pandangan strategik beliau dalam pembangunan usahawan bumiputera di negara ini,” katanya dalam kenyataan hari ini.

Ketika ini Acryl Sani juga adalah Pengarah Bebas Bukan Eksekutif dan Timbalan Pengerusi Dagang NeXchange Bhd.Acryl menjadi Ketua Polis Negara ke-13 bermula 4 Mei 2021 hingga 22 Jun 2023.Beliau pernah memegang pelbagai jawatan lain antaranya Pengarah Jabatan Keselamatan Dalam Negeri dan Ketenteraman Awam (2018-2020), Pengarah Jabatan Siasatan Jenayah Komersil (2017), Ketua Polis Perak pada 2013 dan Pesuruhjaya Polis Sarawak (2011-2013).Beliau adalah pemegang Sarjana Sains (Pengurusan) Universiti Utara Malaysia dan Ijazah Sarjana Muda (Kepujian) Kejuruteraan Awam, Universiti Teknologi Malaysia.


LKIM akan pastikan tiada krisis bekalan ikan dalam negara

PENAGA, 1 Septembar- Lembaga Kemajuan Ikan Malaysia (LKIM) akan terus memastikan agenda keterjaminan makanan diberi perhatian.Pengerusinya, Muhammad Faiz Fadzil berkata, ia dengan memastikan tidak berlakunya krisis bekalan, selain menjamin kestabilan harga."Menerusi visi yang diangkat oleh Kerajaan Perpaduan iaitu mengangkat agenda keterjaminan makanan, kami berusaha bersama dengan nelayan untuk memastikan bekalan ikan yang cukup untuk rakyat Malaysia."Insya-Allah, kami akan berusaha supaya tidak ada krisis bekalan ikan. Rakyat bukan sahaja memerlukan bekalan ikan yang cukup, makanan yang cukup, tetapi juga untuk kita menstabillkan harga ikan," katanya pada Program Gelombang Samudera Madani Peringkat LKIM 2023 di sini.Terdahulu, beliau menyertai konvoi 66 buah motosikal dari Permatang Pasir ke Kuala Muda dengan mengibarkan Jalur Gemilang.Program turut disemarakkan dengan kibaran Jalur Gemilang yang melibatkan 300 buah bot termasuk 20 buah bot berhias. Bantuan RM22,000 turut disalurkan bagi Penyelenggaran Dewan Nelayan Pasar Bisik di sini.


Selain Malaysia, Filipina dan Taiwan turut tidak iktiraf peta baharu China

(Peta terkini China edisi 2023 menunjukkan tuntutannya terhadap sebahagian besarperairan Laut China Selatan)

KUALA LUMPUR, 1 September- Tuntutan China di Laut China Selatan seperti digariskan dalam ‘Peta Standard China Edisi 2023’ yang meliputi beberapa negara, bukan sahaja tidak diiktiraf Malaysia dan India, malah terbaharu Filipina dan Taiwan turut menolak peta berkenaan.Kementerian luar Filipina menyeru China untuk bertindak secara bertanggungjawab dan mematuhi kewajipannya di bawah undang-undang antarabangsa dan keputusan timbang tara 2016 yang mengisytiharkan garisan laluan itu adalah tidak terikat serta bebas daripada perundangan oleh mana-mana negara."Percubaan terbaru (China) itu adalah semata-mata untuk menghalalkan kedaulatan dan bidang kuasa negara tersebut."Zon maritim Filipina (di Laut China Selatan) tidak mempunyai asas (terikat) di bawah undang-undang antarabangsa," tegas pihak itu.Sementara itu, ditanya mengenai peta terkini berkenaan, jurucakap Kementerian Luar Taiwan, Jeff Liu berkata, negaranya sama sekali bukan sebahagian daripada Republik Rakyat China."Tidak kira bagaimana Kerajaan China memutar belit kedudukannya mengenai kedaulatan Taiwan, ia tidak boleh mengubah fakta objektif kewujudan negara kami," katanya pada sidang media.

Dalam pada itu, India pada Selasa lalu turut memgeluarkan bantahan keras terhadap China berhubung peta yang menuntut beberapa wilayahnya.

Malaysia juga telah memfailkan bantahan diplomatik ke atas peta itu yang meliputi kawasan maritim negara berhampiran Sabah dan Sarawak.China yang mengeluarkan peta berkenaan pada Isnin lepas berkata 'garis laluan' tersebut adalah berdasarkan peta sejarahnya.

Ia memaparkan garisan berbentuk U 'milik' China yang berpusing sejauh 1,500 kilometer (932 batu) ke selatan pulau Hainan dan 'memotong' kawasan maritim zon ekonomi eksklusif (EEZ) Malaysia, Brunei, Filipina, Indonesia dan Vietnam, serta beberapa kawasan di India. -Reuters

(Kapal milik China dikendalikan oleh tentera negara itu berkeliaran di sekitar Pulau Thitu, Filipinayang terletak di Laut China Selatan pada 9 Mac 2023)

Berita berkaitan:‘Peta standard’ baharu, Malaysia hantar nota bantahan kepada ChinaMalaysia tidak iktiraf 'Peta Standard China Edisi 2023


Dua pengunjung terselamat insiden kepala air di Lata Bayu

(Anggota APM Baling bergegas ke lokasi bagi membantu mangsa sejurus menerima panggilan)

BALING, 1 September- Dua pengunjung kawasan rekreasi Air Terjun Lata Bayu ,Asam Jawa, Baling terselamat selepas terperangkap dalam kejadian kepala air di kawasan itu petang semalam .Pegawai Pertahanan Awam Daerah Baling, Leftenan (PA) Mohd Faizol Abd Aziz, berkata bagaimanapun salah seorang daripada mangsa mengalami kecederaan parah di kepala.Katanya menerusi kenyataan mangsa yang cedera, Nur Aliyana Naiza Abdul Halim, 22 tahun  diselamatkan oleh anggota Angkatan Pertahanan Awam Malaysia (APM) dan dibawa ke hospital Baling untuk menerima rawatan.

(Mangsa cedera diselamatkan anggota APM dibawa ke hospital Baling untuk menerima rawatan)

Manakala seorang lagi mangsa yang belum dikenal pasti dilaporkan stabil.Kejadian  kepala air  itu berlaku kira-kira pukul  4.30 petang akibat hujan berterusan di kawasan itu sejak semalam.Beliau berkata, sepasukan sembilan anggota APM Baling bersama dua ambulans bergegas ke lokasi bagi membantu mangsa sejurus menerima panggilan pada jam 4.55 petang.Mangsa dari Bukit Mertajam, Pulau Pinang itu datang ke kawasan rekreasi itu untuk beriadah sempena cuti umum Hari Kebangsaan semalam.


‘Peta standard’ baharu, Malaysia hantar nota bantahan kepada China

KUALA LUMPUR. 1 September- Malaysia akan menghantar nota bantahan kepada China berhubung tuntutan negara itu di Laut China Selatan seperti digariskan dalam ‘Peta Standard China Edisi 2023’ yang turut meliputi kawasan maritim Malaysia.Menteri Luar, Datuk Seri Dr Zambry Abdul Kadir berkata, tindakan tersebut merupakan langkah susulan yang diambil kerajaan dalam isu berkenaan."Kerajaan tidak mengiktiraf tuntutan China di Laut China Selatan.

"Peta itu sama sekali tidak mengikat Malaysia," katanya dalam kenyataan.Kementerian Sumber Asli China pada Isnin lalu mengeluarkan ‘Peta Standard China Edisi 2023’ yang turut meliputi kawasan maritim zon ekonomi eksklusif (EEZ) Malaysia berhampiran Sabah dan Sarawak, Brunei, Filipina, Indonesia dan Vietnam, selain beberapa kawasan di India.


Seleweng diesel, dua lelaki warga Thailand ditahan

ALOR SETAR, 31 Ogos - Dua lelaki warga Thailand ditahan dalam serbuan di sebuah stor haram yang menyimpan barang kawalan dipercayai diesel di kawasan perindustrian Bukit Kayu Hitam, Kedah.Pengarah Kementerian Perdagangan Dalam Negeri dan Kos Sara Hidup (KPDN) Kedah,Affendi Rajini Kanth berkata serbuan hasil risikan selama dua minggu itu dilakukan KPDN dengan kerjasama pasukan cawangan khas Polis Diraja Malaysia (PDRM).

"Hasil pemeriksaan menjumpai dua unit tangki ubah suai, sembilan unit  tangki IBC yang berisi bahan api yang disyaki diesel berjumlah lebih 30,000 liter. "Turut dijumpai tiga buah kenderaan bernombor pendaftaran Thailand dan juga beberapa peralatan lain yang disyaki digunakan untuk aktiviti penyelewengan," kata Affendi menerusi kenyataan.Keseluruhan rampasan dianggarkan berjumlah RM264,500 dan kes disiasat di bawah Seksyen 21 Akta Kawalan Bekalan 1961.


Agong, Permaisuri berangkat ke majlis santapan memperingati perwira Lahad Datu

KUALA LUMPUR, 31 Ogos - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berkenan berangkat ke majlis santapan petang bagi memperingati perwira Polis Diraja Malaysia (PDRM) yang terlibat dalam peristiwa pertempuran di Lahad Datu, Sabah pada 2013.Majlis santapan yang diadakan di Istana Negara bersempena sambutan Hari Kebangsaan itu dihadiri balu dan waris lapan anggota yang terkorban serta kira-kira 30 anggota PDRM yang terlibat dalam pertempuran itu. Turut hadir pada majlis itu Menteri Dalam Negeri Datuk Seri Saifuddin Nasution Ismail, Timbalan Menteri Dalam Negeri Datuk Seri Dr Shamsul Anuar Nasarah, Ketua Polis Negara Tan Sri Razarudin Husain dan Timbalan Ketua Polis Negara Datuk Seri Ayob Khan Mydin Pitchay.

Pada majlis yang berlangsung hampir dua jam itu, Seri Paduka Baginda turut menyampaikan sumbangan kepada waris atau wakil setiap keluarga yang hadir. Al-Sultan Abdullah dan Tunku Azizah sebelum ini dirakam sebak ketika menyaksikan persembahan pantomim bertajuk Op Daulat Kampung Simunul bersempena Sambutan Hari Pahlawan 2023 pada 31 Julai lepas.Pada Februari 2013, Malaysia dikejutkan dengan pencerobohan pengganas bersenjata Sulu memasuki perairan negara secara berperingkat di Felda Sahabat, Lahad Datu, yang membawa kepada pertempuran pada 1 Mac di Kampung Tanduo mengakibatkan 10 perwira negara terbunuh dan 68 pengganas Sulu maut.Konflik itu diisytiharkan tamat pada 10 April 2013.


Rebung yang dicari, bom pula yang dapat

MELAKA, 31 Ogos- Sebutir bom motar ditemui orang awam di kawasan semak tepi jalan Taman Tanjung Minyak, Melaka.Menurut Ketua Polis Daerah Melaka Tengah, ACP Christopher Patit, pihaknya menerima maklumat pada jam 3.15 petang tadi.Katanya, pengadu seorang wanita pergi ke kawasan semak tepi rumah mencari buluh rebung untuk dimasak.Pengadu kemudian menjumpai bom berkenaan tidak kurang 30 meter di kawasan bawah kabel pencawang TNB lalu menghubungi pihak polis.Bertindak atas maklumat tersebut, pihaknya menjalankan 'offensive search' di kawasan sekitar, namun tidak menemui sebarang objek lain yang mencurigakan.Beliau berkata, bom motar berukuran 30 sentimeter panjang itu dalam keadaan berkarat serta dipercayai telah dilancarkan dan disahkan tidak mengandungi bahan letupan.Bom berkenaan kemudian dibawa ke pengkalan untuk tindakan lanjut.


Sekolah vernakular ada faktor unik, bukan pemisah kaum- Menteri Perpaduan

KUALA LUMPUR, 31 Ogos- Menteri Perpaduan Negara, Aaron Ago Dagang menyelar kenyataan bekas Perdana Menteri Tun Dr Mahathir Mohamad bahawa menutup sekolah vernakular adalah cara terbaik merapatkan jurang perkauman.Katanya, sekolah vernakular kini menjadi satu medium ikatan perpaduan dalam kalangan generasi baharu yangmenguasai pelbagai bahasa termasuk bahasa kebangsaan."Kita telah mengadakan satu forum di mana telah diperhatikan jika dulu, sekolah vernakular dianggap sebagai pemisah antara kaum. Tapi sekarang ini selepas kita mengadakan satu wacana dan forum bersama tokoh-tokoh negawaran, didapati sekolah vernakular itu memberi manfaat kepada kaum selain Cina dan India."Orang Melayu sekarang belajar di sekolah Cina, sekolah India, mereka sudah pandai bertutur dalam Tamil dan Mandarin, sama juga di Sarawak. 60% sekolah Cina di Sarawak disertai oleh murid Bumiputera, ia jadi faktor istimewa, bukan pemisah,"katanya.Beliau berkata demikian sebagai respons terhadap Tun Dr Mahathir yang mencadangkan agar sekolah vernakular dimansuhkan.Sementara itu, Sambutan Hari Kebangsaan dan Anak Merdeka satu sambutan yang diraikan bertujuan untuk menyemai rasa cinta dan bangga terhadap negara. Datuk Aaron Ago Dagang memaklumkan, pelaksanaan program serupa perlu diperhebat supaya semangat patriotisme dan jati diri rakyat Malaysia dapat ditingkatkan."Harapan kita adalah apabila kita mengadakan majlis seperti ini ia menjadi satu majlis yang dapat membawa semangat patriotisme pada mereka dan juga jati diri untuk mereka sebagai anakMalaysia, lebih-lebih lagi mereka yang lahir pada 31 Ogos ini,"katanya.Datuk Aaron menyatakannya ketika ditemui pada Majlis Sambutan Anak Merdeka Bersempena Hari Kemerdekaan ke-66 bertempat di Dewan Memorial Tun Hussien Onn, Kuala Lumpur.Turut hadir, Pengerusi Persatuan Warisan Anak Merdeka Wilayah Persekutuan dan Selangor, Datuk Mohamed Alwi Abdul Rahman.Program Sambutan Anak Merdeka merupakan salah satu acara tahunan yang diadakan pada setiap 31 Ogos bagi meraikan warga Malaysia yang menyambut hari ulang tahun kelahiran pada Hari Kebangsaan sejak tahun 1994. Pada tahun ini, Arkib Negara Malaysia (ANM) bekerjasama dengan Persatuan Warisan Anak Merdeka Kuala Lumpur dan Kementerian Perpaduan Negara bagi menyemarakkan sambutan Bulan Kebangsaan dalam semangat "Malaysia Madani." Seramai 17 anak merdeka dari Kuala Lumpur dan Selangor telah diraikan pada program tersebut.

(Menteri Perpaduan Negara, Aaron Ago Dagang pada Majlis Sambutan Anak Merdeka Bersempena Hari Kemerdekaan ke-66)


Fenomena air pasang besar: Penduduk Kuala Selangor diminta waspada

KUALA SELANGOR, 31 Ogos - Penduduk di daerah Kuala Selangor diminta untuk peka dan berwaspada berdepan fenomena air pasang besar yang bermula esok sehingga Isnin depan.Jawatankuasa Pengurusan Bencana Daerah Kuala Selangor memaklumkan bacaan paras air laut dijangka meningkat sehingga 5.6 meter.

"Untuk esok, paras air tertinggi adalah 5.5 meter. Manakala Sabtu dan Ahad pula masing-masing 5.6 meter."Manakala Isnin pula adalah 5.4 meter," kata Jawatankuasa itu menerusi makluman di laman Facebook Pejabat Daerah dan Tanah (PDT) Kuala Selangor.Sehubungan itu, orang awam boleh membuat laporan berhubung kejadian bencana dengan menghubungi talian kecemasan PDT Kuala Selangor di talian 03-32897632.


Anggota RELA temui ajal ketika sertai perbarisan Hari Kebangsaan

SEREMBAN, 31 Ogos- Seorang anggota Jabatan Sukarelawan Malaysia (RELA) meninggal dunia selepas rebah ketika perbarisan lintas hormat sempena sambutan Hari Kebangsaan ke-66 peringkat Negeri Sembilan di Dataran Majlis Bandaraya Seremban, pagi tadi.Ketua Polis Daerah Seremban ACP Arifai Tarawe dalam satu kenyataan berkata, siasatan awal mendapati lelaki berusia 53 tahun itu jatuh dan tidak sedarkan diri kira-kira 10 pagi ketika sedang menyertai perbarisan, sebelum disahkan meninggal dunia di Hospital Tuanku Ja’afar (HTJ) Seremban.“Bedah siasat mendapati punca kematian disebabkan masalah jantung dan pemeriksaan pada tubuh badan mangsa mendapati tiada unsur jenayah dikesan.“Kes diklasifikasikan sebagai mati mengejut,” katanya dalam kenyataan tersebut.ACP Arifai berkata sesiapa yang mempunyai maklumat atau melihat kejadian berkenaan boleh menghubungi Pegawai Penyiasat Insp Adi Khusaini Saripudin di talian 012-7707282 atau Ibu Pejabat Daerah Seremban di talian 06-6033222.

(Ketua Polis Daerah Seremban ACP Arifai Tarawe)


Amirudin saman Sanusi, berkaitan dakwaan skandal projek Sungai Klang

SHAH ALAM, 31 Ogos- Menteri Besar Selangor Datuk Seri Amirudin Shari memfailkan saman terhadap Menteri Besar Kedah Datuk Seri Muhammad Sanusi Md Nor berhubung dakwaannya mengenai projek pembersihan Sungai Klang.Amirudin, 43, selaku plaintif memfailkan saman itu menerusi Tetuan Haijan Omar di Mahkamah Tinggi Shah Alam di sini semalam dengan menamakan Muhammad Sanusi, 49, sebagai defendan.Pada 9 Ogos lepas, Amirudin telah memfailkan notis tuntutan terhadap Muhammad Sanusi dan menuntut beliau membuat permohonan maaf dalam tempoh 48 jam berhubung kenyataan berunsur fitnah dalam satu ucapan di Jitra, awal bulan ini.Dalam notis tuntutan itu menyatakan, Muhammad Sanusi telah memfitnah kononnya pengerusi Pakatan Harapan Selangor itu dan pengasas Kumpulan Berjaya Tan Sri Vincent Tan mahu melaksanakan projek bernilai RM10 bilion di Sungai Klang serta ahli perniagaan itu akan menerima 600 ekar (243 hektar) tanah percuma.Justeru plaintif dalam saman itu menuntut ganti rugi, am, teruk dan teladan yang tidak dinyatakan, serta perintah injunksi untuk menghalang Muhammad Sanusi daripada mengulangi dakwaan itu.Sementara itu, peguam plaintif, Haijan Omar ketika dihubungi Bernama mengesahkan pemfailan saman tersebut selain memaklumkan mahkamah menetapkan 3 Okt depan untuk pengurusan kes.- BERNAMA


Lelaki miliki 12 rekod jenayah maut ditembak

SHAH ALAM, 31 Ogos- Seorang lelaki yang memiliki 12 rekod jenayah lampau maut ditembak di kawasan rumah kedai dua tingkat di Jalan Hamzah Alang, Persiaran Hamzah Alang, semalam.Ketua Polis Daerah Klang Utara ACP S.Vijaya Rao menerusi satu kenyataan memaklumkan, bertindak atas maklumat, pasukan dari Ibu Pejabat Polis Daerah (IPD) Klang Utara bergerak ke lokasi kejadian pada 10.35 malam.Beliau berkata siasatan awal mendapati saksi awam telah terdengar bunyi beberapa das tembakan dan berlaku kemalangan (jalan raya) kecil di sekitar lokasi kejadian."Mangsa yang berusia 36 tahun itu mempunyai 12 rekod jenayah lampau berkaitan dadah dan jenayah kekerasan.“Polis juga masih lagi mengesan beberapa saksi bebas di tempat kejadian, selain mengesan bukti dan kamera litar tertutup di situ bagi mengesan suspek terlibat," katanya.Katanya, kes disiasat mengikut Seksyen 302 Kanun Keseksaan.ACP Vijaya Rao meminta orang ramai yang mempunyai maklumat lanjut mengenai insiden itu agar menyalurkannya kepada IPD Klang Utara atau balai polis berdekatan.

(Ketua Polis Daerah Klang Utara ACP S.Vijaya Rao)


PM zahir penghargaan kepada semua terlibat sambutan Hari Kebangsaan 2023

KUALA LUMPUR, 31 Ogos - Perdana Menteri, Datuk Seri Anwar Ibrahim menzahirkan penghargaan buat semua yang terlibat dalam Sambutan Hari Kebangsaan 2023, termasuk mereka yang membanjiri Dataran Putrajaya, hari ini.Anwar berharap semangat merdeka rakyat itu akan terus diperkukuh dan tersemat jitu di setiap sanubari segenap lapisan masyarakat.

“Penghargaan saya buat semua yang membanjiri Dataran Putrajaya untuk sama-sama meraikan hari besar buat Malaysia dan kesatupaduan yang dipaculkan hari ini ternyata nilai Malaysia yang sebenar,” kata Anwar menerusi catatan di Facebook.Menyifatkan sambutan kali ini cukup luar biasa, Anwar turut menghargai mereka yang terlibat dalam sesi perbarisan, pertunjukan udara dan persembahan sepanjang sambutan berkenaan.“Semangat perpaduan seperti ini yang kita dambakan untuk Malaysia terus melangkah ke hadapan sebagai sebuah negara yang hebat. Hargailah kemerdekaan serta kedaulatan negara ini,” katanya.Lebih 100,000 orang membanjiri Dataran Putrajaya bagi menyaksikan Sambutan Hari Kebangsaan 2023 yang melibatkan 17,262 peserta, 67 kontinjen, 36 kumpulan pancaragam, 534 aset darat dan aset udara serta 100 ekor haiwan dalam perkhidmatan.